text:
Shaka uko ibyo ukora n’ibyo ugambirira Imana ibibonamo inyungu urebe ngo iragukiza agahinda nka Hana-Ev Asiimwe Fred
1 Samweli 1:26 "Uwo mugore aravuga ati “Nyagasani, ndahiye ubugingo bwawe, ni jye wa mugore wari uhagaze iruhande rwawe bwa bundi nsaba Uwiteka."
Hari ibintu nize bikomeye kuri Hana nongeye gusoma iki gice kirimo inkuru y’ivuka rya Samweli. Ni inkuru abantu benshi tuzi ko Hana Imana yari yaramuzibye inda ibyara kandi abana na mukeba we Penina wabyaraga.
1.Hana yari afite ibihora bimwibutsa agahinda ke ku mpande zombi, kuri Elukana umugabo we na Penina kuko ngo Elukana yatambaga ibitambo yahaga Penina imigabane n’abahungu be n’abakobwa be ariko Hana yamuhaga imigabane ibiri gusa ibi bigahora bimwibutsa ikibazo yari afite na mukeba we atamworoheye.
2.Yamenye uwo abwira ikibazo ke n’uko akivuga. Iyo Imana uyisaba ibintu ifitemo inyungu yareba mu mutima wawe ikabona ariko biri igasanga kugusubiza ibifitemo inyungu. Twicwa n’uko dusaba iby’irari ryacu, Hana yemereye Imana ko umwana we azayikorera imusubiza ubwo. Shaka uko ibyo ukora ibibonamo inyungu urebe ngo irabana nawe.
3.Abantu bitiranya imisengere yawe no gushoberwa bakagukomeretsa. Hana yabwiwe n’umutambyi ko afite isindwe ariko uzi icyo ashaka yikomeza ku Mana. Aho kubivuga cyane wabisengera cyane. Amagambo n’agashinyanguro byamusunikiraga ku Mana. Twe mu bibazo no kwisengera biratunanira kandi ntawamenya agahinda ufite nkawe, koresha amagambo yawe uyibwire nubwo gufashwa mu isengesho ari byiza ariko Imana ikeneye kukumva nawe, suka umutima wawe imbere yayo.
4. Akanwa ka Eli kavuze isindwe rya Hana niko kasabye Imana ko yamusubiza. Ahari amagambo y’urucantenge Imana yahakoresha ibyubaka umutima wawe iteka numenya uko witwara mu kibazo.
5.Imana yarebye umutima uciye bugufi wa Hana mu kibazo yari afite iramwibuka. Kenshi dutinda mu kibazo kubera kutagisobanukirwa no kutakimenya n’ibigishamitseho nuko twakitwaramo imbere y’Imana n’abantu, turimbuwe no kutagira ubwenge. Hari ubwenge bwa buri kibazo urimo, usabe Imana iguhishurire.
Nyuma Hana asubira kwa Eli ati ni njye wa mugore ni nko kumubwira ko yagarukanye ishimwe asenga iri risengesho risa n’indirimbo: 1 Samweli 2:2-7 “Nta Wera nk’Uwiteka, kuko nta yindi Mana itari wowe,Kandi nta gitare kimeze nk’Imana yacu. Ntimukongere kuvuga iby’ubwibone bikabije bityo,Ntimukabe abanyagasuzuguro mu byo muvuga,Kuko Uwiteka ari Imana izi byose, Kandi ari yo imenya urugero rw’ibyo abantu bakora.
Imiheto y’intwari iravunitse,Kandi abasitaye bakenyerana imbaraga. Abari abakungu baraca incuro,Kandi abari abashonji baradamaraye.Ndetse uwari ingumba yabyaye karindwi,Kandi uwabyaye benshi aracebye. Uwiteka arica, agakiza,Ashyira ikuzimu kandi agakurayo. Uwiteka arakenesha agakenura,Acisha bugufi agashyira hejuru.
Kuko ari nta muntu uzaneshesha amaboko ye muze twisunge Umuremyi, Imana iguhe umugisha
ASIIMWE Fred,


c: text/html

text:
Amakosa y’ubwiza uzirinda gukora ku munsi w’ubukwe bwawe
Umunsi w’ubukwe ni umunsi abakobwa bakora iyo bwabaga biyitaho kugira ngo babe basa neza dore ko amaso ya benshi aba abareba. Rero mu gushaka kwiyitaho hari igihe babikoramo amakosa bikaba byabagiraho ingaruka. Dore amwe mu makossa uzirinda :
Kutita ku gushaka umuntu ugusiga ibirungo ( make up) ugashaka kubyikorera wenyine. Ni byiza kugira umuntu w’umunyamwuga ugusiga ibirungo ku munsi w’ubukwe kandi mukaba mumenyeranye, azi ibyo ukunda n’ibyo udakunda, ku buryo uzamugirira icyizere. Ni byiza kandi kuba waragerageje maquillage yagusiga mbere y’uko ukora ubukwe, kugirango wumve niba biguhaye amahoro ndetse urebe uko bisa mu mafoto.
Guhitamo amabara yijimye y’ibirungo : Nubwo haba hagezweho amabara yijimye mu birungo ku munsi w’ubukwe ni byiza guhitamo amabara atuma ugira umucyo mu maso ndetse n’ugufotora akaba aziko agomba kwita ku rumuri ku buryo amafoto azaba acyeye.
Guhindura ibirungo ukoresha umunsi umwe mbere y’ubukwe. : Ni bibi guhindura amavuta n’ibindi bikoresho by’ibirungo umunsi w’ubukwe wegereje kugirango utabigiraho allergie ukazaba usa nabi ku munsi w’ubukwe
Irinde kujya gukoresha soins du visage buri bucye hakaba ubukwe. Wabikora nk’ukwezi mbere kugirango utarwara ibiheri ubukwe bukazagera utarabikira.
Gusiga inzara amabara asakuza. Ni byiza gusiga inzara ibara rya beige mu gihe uzambara ikanzu y’umweru wanduye (ivoire) ukanakoresha french manicure niba uzambara ikanzu y’umweru de.
Gushyira imbaraga mu guhisha ibigutera complexe : Mu gihe wisiga ibirungo washyira imbaraga mu gusiga ibice byiza wishimiye mu maso hawe, ibyo udakunda wabibwira uri kugusiga akareba uko abigenza ariko sibyo yatindaho agerageza kubihisha.
Irinde kurya cyane ijoro ribanziriza ubukwe : rya ibiryo bisanzwe umenyereye bitakugiraho ingaruka mu nda. Wibande ku mbuto n’imboga.
Kudasinzira neza buri bucye hakaba ubukwe : gerageza kuryama kare kandi uruhuke neza kugirango uzabe ucyeye kandi ufite imbaraga.
Hifashishijwe urubuga rwa zankyou.
Photo : google

robotstxt: allowed

filter: keep


text:
Umutesi Parfine ufite izina ry’akabyiniriro rya Golden Queen ubu nawe winjiye mu ruhando rw’abategura ibitaramo by’abanyarwanda ahantu hatandukanye i Burayi,abinyujije ku rubuga rwa Whatsapp yagaragaje agahinda gakomeye yatewe no kubura musaza we umwe rukumbi yarafite kuko undi bavukana nawe ari umukobwa.
Parfine ubu ufite izina ry’akabyiniriro rya Golden Queen yababajwe bikomeye no kubura musaza we
Habimana Parfait witabye Imana kuri iki cyumweru tuvuyemo tariki 16 Nzeri 2018 nyuma yo kumva ari kuribwa munda cyane hanyuma akajyanwa ikitaraganya kwa muganga ari naho yaguye,yakurikiranaga na Parfine ari nawe muhungu umwe gusa bari bafite kuko undi umwe bavukana nawe ari umukobwa.
Parfait asize umugore n’abana bane
Abinyujije ku rubuga rwa whatsapp,Parfine yagize ati “Iruhuko ridashira musaza wanjye w’igikundiro,iyo untegereza gato nkagusezera..ariko Imana ikora ibyayo…Ndagukunda by’iteka ryose…”,aha akaba yakurikijeho utu Emoji twinshi tw’amarira agaragaza akababaro atewe no kumva iyi nkuru itunguranye.
Nyakwigendera Habimana Parfait, amakuru atugeraho avuga ko yari muzima agenda, ariko ngo yarasanzwe agira ikibazo cyo munda aho yaje kumva ari kuribwa ahamagara umugore we arabimubwira, umugore nawe ngo akaba yahise ahamagara abaturanyi kugira ngo bamurebe bamufashe kujya kwa muganga, bahageze basanga yikubise hasi yataye ubwenge,bahita bamujyana kwa muganga kugirengo akurikiranwe.
Akaba yagejejwe kwa muganga yataye ubwenge atakibasha no kuvuga bidatinze mu gitondo cyo ku cyumweru nibwo inkuru yageze muri Belgique aho Parfine aba ko musaza we yashizemo umwuka yitabye Imana.
Umugore wa Nyakwigendera Parfait umuhungu umwe rukumbi wavukanaga na Parfine
Habimana Parfait akaba yari umugabo wubatse,yashakanye na Ntakirutimana Gisele babyaranye abana 4, abahungu 3 n’umukobwa 1. Imana imuhe iruhuko ridashira.


text:
AgriGO ni porugaramu ifasha umuhinzi kubika neza amakuru y’ibikorwa bye n’agaciro kayo mu mafaranga, bityo akabasha kumenya igishoro cye.
Rulinda umwe mu bahinzi watangiye gukoresha iyi porogaramu avuga ko ubu yishimiye ko abonye icyo yakwita ikayi y’umuhinzi, azajya yandikamo igishoro cye bityo akabasha kudahendwa ku isoko.
Agira ati “Ubundi impamvu abamamyi batugize imbata, ni uko natwe abahinzi usanga tutazi neza igishoro cyacu, noneho ugasanga dupfa kwemera igiciro cyose, hayabayeho kumvikana hashingiwe ku gishoro cyacu.”
Uretse gufasha umuhinzi kubika amakuru y’imirimo ye, umuhinzi ukoresha AgriGO azabasha kwakira ubujyanama bw’ihariye kuri telephone ye, hashingiwe ku bwoko bw’imbuto yateye, ingano yayo n’igihe yatangiriye imirimo ye yihinga.
SHIKAMA, umuyobozi wa GO Ltd ari nayo yakoze AgriGO avuga ko impinduka AgriGO izaniye abahinzi ari uko byoroshye kubahiriza ingengabihe y’igihinga kandi umuhinzi akabasha kumenya uko abara inyungu.
Ati “Ubuhinzi bw’umwuga ni ngombw akumenya igishoro, AgriGO ni ikayi’umuhinzi nk’uko umucuruzi nawe agira iye. Usanga umuhinzi kuko ariwe wigiriye guhinga atabara umubyizi we, cyangwa se imbuto yakoresheje yaba atayiguze akumva ntacyo bitwaye.”
AgriGO itanga ubujyanama ku muhinzi ku untu, mu gihe kubika amakuru bitwara 17Frw gusa, igihe cyose umuhinzi akoresheje AgriGO. Bivuze ko umuhinzi ashobora gukoresha amafaranga atarenze 500Frw ku gihembwe k’ihinga.
Kuri icyo giciro kikarangira azi neza umusaruro wizewe, akamenya n’uko yakumvikana igiciro kirimo urwunguko ku isoko.
Iyi porogaramu iboneka kuri telefoni igendanwa ukanze kuri *950# ku bantu bakoresha umurongo wa MTN cyangwa ugasura urubuga rwabo rwa www.agrigo.rw ukamenya andi amakuru. Shikama avuga ko n’indi mirongo ikazajyaho mu minsi ya vuba.
Yizeza ko iri koranabuhanga rizatuma ibigo by’imari n’amabanyi abasha kongera imaria shora mu buhinzi, kuko umuhinzi azaba ashobora kugaragaza neza amafaranga akorsha n’umusaruro akura mu bihinzi.
Ibitekerezo ( 2 )
Dushyigikiye ibitekerezo n’imishinga yose iteza imbere ubuhinzi bw’umwuga mu Rwanda, AgroGo n’ikitegererezo!
Nishimiye iyi program kuko izadufasha byinshi mubuhinzi tukabasha kwiteza imbere turabashimiye mukomerezaho kutugezaho technology


text:
Yanditswe na Gaston Nirembere
Abahinzi b’urutoki bo mu mirenge ya Rutenderi na Kazo yo mu karere ka Ngoma, baravuga ko babuze isoko ry’umusaruro w’ibitoki byabo ubu bikaba birimo gupfa ubusa , nyuma y’aho inganda nto zaguraga ibitoki zikabyengamo inzoga zimaze igihe zifunzwe
Buramba Felicien ni umuhinzi w’urutoki rwa Kijyambere bwo mu bwoko bwitwa Fiya yagize ati :” Ubu nta soko dufite kuko ibitoki bya Fiya bayaraduhombeye ,twari dufite inganda ziciriritse abashoramari barazaga bakatugurira ibitoki bakayengamo izoga tukabaona amafaranga n’ibitoki byacu bikagira agaciro ariko kuri iyi saha inganda zimaze guhagaraga tubona fiya nta gacciro ifite kuko ibitoki birimo guhira mu rutoki tukabura aho tubujyana bigapfa ubusa”
Umuyobozi wungirije w’akarere ka Ngoma ushinzwe ubukungu Rwiririza JMV yavuze ko ibyo bitoki abaturage bashobora kujya babyengamo urwagwa rusanzwe kuko nta kibazo cy;isoko gihari bitewe n’uko umusaruro w’ibitoki muri aka gace ukiri muke ,Gusa nk’ubuyobozi ngo bafunze inganda zakoraga inzoga zitijuje ubuziranenge"
Aba bahinzi b’urutoki barasaba ko hashyirwaho igenamigambi ryabafasha kubona amasoko y’umusaruro wabo, kuko ngo bari barashishikarijwe kwitabira guhinga urutoki rwa kijyambere rwo mu bwoko bwa “Fiya” none ngo bakomwe mu nkokora n’uko ubu batari kubona isoko ry’umusaruro w’ibitoki byabo.


text:
Umuyobozi mukuru w’Ikigo cy’igihugu gishinzwe Imiyoborere (RGB) Prof. Shyaka Anastase yahamagariye abafatanyabikorwa ba Leta bireba bose gushyira hamwe mu kongera uruhare rw’abaturage mu igenamigambi n’ingengo y’imari.
Kuri uyu wa kabiri tariki 3 Mata 2018, ubwo hashyirwaga hanze raporo y’ikarita nsuzumamikorere yo mu mwaka wa 2017 (Community Scorecard), Prof. Shyaka yavuze ko n’ubwo ishusho y’uruhare rw’abaturage mu bibakorerwa ari nziza ugereranyije n’imyaka itatu ishize, uruhare rw’imikoranire n’abafatanyabikorwa bose barebwa rugikenewe.
Prof. Shyaka n’abafatnybikorwa batandukanye mu imurika ry’ikarita nsuzumamikorere
Imibare iheruka y’ubushakashatsi ku miyoborere mu Rwanda yagaragaje ko muri rusange uruhare rw’abaturage na sosiyete sivile mu bibakorerwa rwari hagati ya 61% na 72%.
Gusa iyo urebye ku gashami k’uburyo abaturage banyuzwe n’uburyo igenamigambi n’itegurwa ry’ingengo y’imari bikorwamo usanga biri hasi cyane ku ijanisha rya 7%.
Prof. Shyaka avuga ko abaturage bagira uruhare cyane mu bijyanye na politiki y’igihugu nko gutora, gukora umuganda n’ibindi ku rugero ruri hejuru ya 80%, ariko wagera ku kugira uruhare mu igenamigambi n’ingengo y’imari umubare ukamanuka cyane.
Ati “kuva cyera igenamigambi no kugena ingengo y’imari byaharirwaga abahanga, abenshi batekerezaga ko bitareba abaturage bityo ntibanahabwe ijambo. Si uko abaturage batabishoboye, ni ikibazo cy’imyumvire ari na byo dushaka guhindura. Buri muturage wese yaba uwize n’utarize ashobora gutekereza ku cyamugirira akamaro.”
Muri 2010, RGB yagiranye imikoranire n’umuryango Norwegian People’s Aid aho yaweguriye gukoresha ikarita nsuzumamikorere, maze ku bufatanye n’indi miryango ikorera mu gihugu batangira gushyira mu bikorwa umushinga wiswe Public Policy, Information Monitoring and Advocacy (PPIMA), ukorera mu turere 8 hagamijwe gucukumbura uburyo abaturage bagira uruhare mu igenamigambi n’ingengo y’imari.
Ati “buri kintu cyose muri iki gihugu cyadufasha guha ijambo umuturage, gushaka ibisubizo ku bibazo byabo no guteza imbere itangwa rya serivisi nziza byaba bikozwe na sosiyete sivile, abikorera cyangwa inzego za leta turacyishimira.”
Yongeraho ko uru rwego rushishikajwe no kunoza imikoranire na NPA n’abandi bafatanyabikorwa bose mu guteza imbere uruhare rw’abaturage mu bibakorerwa no gushaka ibisubizo by’ibibazo biba byagaragajwe.
Madeilene Niwemutoni utuye mu Murenge wa Kageyo mu Karere ka Gatsibo avuga ko batangiranye n’umushinga PPIMA mu mwaka wa 2011 ubwo abaturage basabwaga gutanga ibitekerezo by’ibyo bumva byakorwa.
Ati “ubwo twatangiraga ibitekerezo twabitangaga mu matsinda twarimo, abagabo ukwabo, abagore, abafite ubumuga n’abandi. Buri tsinda ryegeranyaga ibitekerezo hanyuma imboni z’imiyoborere myiza bakabishyira hamwe.”
Nyuma yo kubyegeranya, ibi bitekerezo byagezwaga ku buyobozi n’abatanga serivisi ku rwego rw’akagari, abaturage bagahuzwa n’ubuyobozi bakabiganiraho bakanemeza iby’ingenzi n’uburyo babona bizakemukamo.
Ati “nk’urugero dutangira twari dufite ivomo ryapfuye ku buryo kubona amazi twagombaga kuyadaha hasi. Abaturage baravuga bati nta terambere twageraho tudafite amazi meza. Mu mezi abiri akurikiyeho iki kibazo cyarakemutse ku bufatanye bw’ubuyobozi n’abaturage”
Bimwe mu byagaragajwe
Noel Ntahobari ukorera umuryango NPA avuga ko ikarita nsuzumamikorere ifite intego nyamukuru yo gufasha Abanyarwanda bose kugira uruhare mu igenamigambi n’ingengo y’imari ishobora gukemura ibibazo bahura na byo aho batuye.
Ibi bibazo iyo bimaze kugaragazwa hatoranyijwemo ibyihutirwa kurusha ibindi hari ibishobora gukemukira ku rwego rw’akagari, umurenge mu gihe ibindi bisaba ingengo y’imari nini byoherezwa mu karere.
Kuva mu kwezi kwa Mutarama kugeza muri Kamena 2017, ibibazo birenga 150 byagaragajwe n’abaturage mu turere uyu mushinga ukoreramo nk’uko bigaragazwa n’iyi raporo. Muri ibyo bibazo, 23% byarakemutse, 45% biracyategereje, mu gihe 32% biri gukorwaho.
Kuva mu kwezi kwa Nyakanga kugeza mu Ukuboza muri uwo mwaka kandi mu bibazo byagaragajwe n’abaturage 24% byabyo byarakemuwe, 43% muri byo biri gukorwaho, na ho 33% ntibirakemurwa.
Iyi raporo igaragaza ko ibibazo bikemuka kenshi ari ibirebana n’imiyoborere kandi ibyinshi muri byo bigirwamo uruhare n’abaturage ubwabo binyuze mu muganda, Ubudehe cyangwa se abafatanyabikorwa bagatanga ubufasha bwabo.
Ku rundi ruhande ariko, mu rwego rw’ibikorwa remezo by’amazi isuku n’isukura biracyagenda gake kuko bisaba ingengo y’imari itubutse.


text:
Job Batatu agiye guhuriza Serge Iyamuremye Bosco Nshuti n’abandi mu gitaramo azamurikiramo album nshya
Imyiteguro ni yose ku itorero ry’Inkurunziza riherereye mu Karere ka Nyarugenge mu Mujyi wa Kigali, ahateganijwe kubera igitaramo kidasanzwe kiri gutegurwa n’umuramyi Job BATATU, aho azaba amurika Album ye ya mbere y’amajwi y’indirimbo zo kuramya Imana. Kizaba taliki ya 03 Ukuboza 2017, saa 14h00.
Iki gitaramo cyahawe izina rya « Nyuzuza Mwami Live Concert » gitegerejwe n’abatari bakeya, kije nyuma y’igihe kitari gitoya uyu musore Job Batatu yumvikana mu matwi y’abakunda indirimbo zisingiza Imana aho yabarizwaga mu itorero rya Restoration Gicumbi, ndetse kugeza n’ubu akaba agikataje mu kwegereza Imana imitima ya benshi abinyujije mu ndirimbo ze ziririmbitse neza.
REBA HANO "ISHIMWE" YA JOB BATATU
Job B. azafatanya n’abaramyi bakunzwe cyane muri iki gihe, kandi bamaze kugira izina rigari mu ruhando rwa muzika mu karere k’ibiyaga bigali, ndetse no hakurya y ‘inyanja, nka Serge Iyamuremye, Bosco Nshuti ndetse n’itsinda Power of the Cross .
Serge Iyamuremye azaririmba mu gitaramo cya Job B.
Bosco Nshuti nawe azataramira abazaba bitabiriye iki gitaramo
Power of the Cross ni itsinda ririmba neza nabo bazitabira iki gitaramo
Iki giterane kandi kizitabirwa na Past. Eric Karerangabo ari nawe muvugabutumwa w’uyu munsi.
Past. Eric ukunda kunezererwa Imana cyane niwe uzabwiriza muri iki gitaramo.
Mu kiganiro agakiza.org twagiranye na Job Batatu, twamubajije icyo bisaba kwijira mu gitaramo ari gutegura giteye amatsiko, adutangariza ko kwinjira ari ubuntu.
Yagize ati: “Concert izaba taliki 3/Ukuboza/2017, izabera ku itorero Inkuru Nziza mu Mujyi. Izatangira sa munani z’amanywa isoze saa kumi n’ebyiri z’umugoroba nzaba ndikumwe na Serge Iyamuremye, Bosco Nshuti, Power of the Cross , concert yitwa Nyuzuza Mwami live Concert ifite intego yo kumurika kumugaragaro umuzingo wa mbere w’indirimbo z’amajwi. Ntabwo nzishyuza rwose kwinjira ni ubuntu!”
DORE INDIRIMBO YITIRIWE IYI CONCERT
Job Batatu ageze kure imyiteguro
Vedaste [email protected]


text:
Cyrwa 2013: Clarisse Iribagiza
Yuzuye imbaraga n’ubushake uyu mwari yifashishije ubumenyi afite mu bya mudasobwa kugira ngo ahangane n’imbogamizi z’ikoranabuhanga. Yizera ko “nta muhate uzira ikosa”. Akaba akuriye isosiyete ikora iby’itumanaho rigendanwa yakoze amaporogaramu yo muri telefoni kugira ngo ihe abana b’abakobwa ahantu ho kuvugira, bashobora gukura inama ndetse bakungurana n’ibitekerezo.
Muri 2011, afatanyije n’abandi barwiyemezamirimo mu ikoranabuhanga batangije sosiyete ikora ibijyanye n’ikoranabuhanga yitwa iHills, bashingiye ku kintu cyo kwiyumvisha ko u Rwanda rushobora kuba inkomoko y’ibintu bikomeye mu ikoranabuhanga.
Kubw’imitekerereze ye ndetse n’ubushake, Imbuto foundation yahaye Clarisse Iribagiza igihembo cya CYRWA 2013.


text:
Umugabo n'umugore b'abakene bari batuye iruhande rw'ishyamba. Umunsi umwe ku kagoroba, itumba rica ibintu, batangira kuganira, bavuga iby'abaturanyi babo bifataga nabi kandi bafite ibintu bitagira ingano. Umugore aza kuvuga ati « uwankiza sinamera nka bariya!» Umugabo ati «ni ishyano kubona bene ba bantu bakoraga ibitangaza batakibaho! Ubu simba nisabiye icyo nifuza?»
Mu gihe bakivuga ibyo, babona umugore utagira uko asa atungutse iruhande rwabo, arabasuhuza, arababwira ati " numvise ibyo mwavugaga, none mumbwire ibyo mwifuza, ariko ntimurenze bitatu, kuko nimubirenza, ntimubona na kimwe.» Amaze kubabwira atyo, bayoberwa aho arigitiye.
Batangira kuvuga ibyo bakwiye gusaba. Erega ntibyari byoroshye kubona ibintu bitatu gusa ako kanya, n'ubukene bari bafite! Umugore rero araterura ati «si njye uhitamo, ariko iyaba nari mfite uburenganzira, hari ibintu bitatu nasaba kandi bifite akamaro koko! Ntacyo mbona cyandutira kuba mwiza, nkaba umukungu kandi nkakiranwa icyubahiro mu birori no mu materaniro y'abakungu.»
Umugabo aramusubiza ati «ibyo byose ntacyo bimaze, kuko umuntu ubifite atabura kurwara cyangwa gupfa akiri muto. Ikiruta ni ukugira ubuzima bwiza, imbaraga no kuramba.»
Umugore na we ati «ese kuramba byamarira iki umuntu ari mu butindi? Ahubwo byatuma aba umunyabyago igihe kirekire. Aho uzi kubura icyo urya no guhora mu maganya! Iyaba wa mugore yaduhaye uburenganzira bwo gushaka ibintu birenze bitatu kuko mbona dukeneye byinshi.»
Umugabo aramubwira ati «ibyo ni koko, ariko reka twoye guta igihe, dutekereze neza, ejo tuzabe twabonye ibyifuzo bitatu bidufitiye akamaro koko. Reka tube twiyotera dore n'imbeho yaciye ibintu.»
Ubwo abivuga yenyegeza umuriro wari umaze gucika. Nuko umugore arivugisha ati «mbega umuriro mwiza, uwampa inyama ngo nyotse kuri aya makara!» Akibivuga atyo, abona intongo y'inyama iraguye. Icyo ga kiba kibaye icyifuzo cya mbere!
Umugabo abonye iyo nyama, umujinya uramwica, abura aho akwirwa, atangira gutonganya umugore we, ati "mbega umugore w'igisambo! Uko ni ugukunda inyama gusa ? Ko duturiye ishyamba, inyama na zo ni ikibuze? Ukuntu wifuje nabi, icyampa ngo iyo ntongo igufate ku zuru!"
Umugabo atararangiza kuvuga, babona inyama imase ku zuru ry'umugore. Umugore ararira, agerageza kuyikuraho, ariko biba iby'ubusa. Umugabo abibonye aribwira ati «noneho nanjye murushije ubucucu ! Mugenzi wanjye ntundenganye, nkurahiye nkomeje ko ntigeze ntekereza kukwifuriza nabi. Nari ndakaye cyane, mbivuga ntazi icyo mvuga! Reka noneho twifuze ubukungu, maze nzakugurire akantu kabengerana uzashyira ku zuru, kajye gahisha iyo nyama.»
Umugore ati «mbese ubu nakwihanganira guhorana iri shyano?» Icyampa gusa nkabona iyi nyama inyomotseho!» Akivuga atyo abona ya ntongo iguye hasi, ibyifuzo biba bibaye bitatu.
Umugabo abwira umugore ati «ir ni isomo koko! Ntidukwiye kugondoza Imana. Yo yaturemye ni yo izi ibidukwiye.»
Birira ya nyama kuko mu byifuzo bitatu ari yo bari basigaranye.
Ibyifuzo bitatu
Labels: imig, imigani y'ikinyarwanda
No comments:
Subscribe to: Post Comments (Atom)


text:
Umusore utashatse ko amazina ye ajya ahagaragara yandikiye Umuryango abinyujije kuri E-mail atanga ubuhamya bw’ibyamubayeho ari nabyo ashingiraho avuga ko asanga abakobwa benshi kuri iki gihe bashyingirwa , abana ba mbere babyara baba ari ab’abasore bakundanaga kuko haje umuhango wiswe gusezeranaho uba mbere y’uko umukobwa asezerana n’uwo bazabana akaramata.
Umusore twahaye izina rya Nkundimfura avuga ko yakundanye n’umukobwa yita mwiza cyane Ngabire, ariko kubera ko uyu musore atari afite gahunda yo gushyira mu mago [kurongora] n’ubushobozi bwe bukaba butaratangaga icyizere kuri Ngabire,umukobwa yahise yemerera undi musore wari waramusabye kumubera fiyansi kuko we yari afite gahunda zihamye kandi zihuse.
Mu by’ukuri uyu mukobwa uwo yakundaga ni Nkundimfura kuko bakundanye kuva biga mu mashuri yisumbuye ndetse banageze muri kaminuza bakomeza gukundana n’ubwo batize kaminuza ahantuhamwe. Umwe yize muri kaminuza nkuru y’u Rwanda undi yiga mu ishuri rikuru nderabarezi rya Kigali-KIE; umukobwa akaba arangije amashuri uyu mwaka ariko umusore we yadindiyeho umwaka umwe azarangiza umwaka utaha.
Uyu mukobwa Ngabire amaze kubona umuhungu adafite gahunda ya hafi kandi atararangiza n’amashuri ,yahise apanga ubukwe n’undi musore ndetse na Nkundimfura arabimwemerera kuko yabuze uko agira.
Nkundimfura ati: “sha niwe mukobwa mu buzima nakunze,yanyigishije gukunda anyereka uko urukundo rusa, iyo nshaka nari kumwangira kurongorwa n’uriya mutipe kandi akabyemera ariko nanjye nabonye ntamwizeza ibyo bamwizezaga”.
Ngabire akimara kwemerera undi musore kuzabana nawe ngo byabaye ibibazo bikomeye kuko yamaze igihe asa n’urwaye. Nkundimfura ati: “mu by’ukuri umukobwa akimara kwemerera umujama [djama]ntiyaserebuye nk’uko abandi bigenda ahubwo yahise aza iwanjye turararana nawe urabyumva... akajya arira, akitsa imitima, ndakubwiye ngo yageze ku gihe cy’ubukwe bwe nta byishimo”.
Kimwe mu byatumye Nkundimfura adashaka gukomeza Ngabire ngo bakomezanye mu rukundo nk’uko bari babisezeranye bakiri mu mashuri yisumbuye ndetse n’urukundo rwabo rugakomeza igihe kirekire, ngo ni inshuti ze. Avuga ko ibyo yakoze atigeze mu by’ukuri abyikoresha ahubwo ngo yaganjwe n’ibitekerezo by’abandi, ibye yemeraga kandi yanagenderagaho arabisuzugura.
Nkundimfura mu kwicuza kwinshi ati: “sha namenye akamaro ke agiye. Sinumviye umutimanama wanjye ahubwo naganjwe n’ibitekerezo bya bagenzi banjye, nabagishije inama ko umukobwa ashaka kurongorwa bamwe barambwira ngo nimureke agende siwe Kampara ngo nimureke ndebe n’uko abandi bakobwa bameze, ariko umukobwa yari umwe imbere yanjye, sindabona undi nkawe. Nakoze ikosa ariko nyine byarenze ihaniro”.
Igitangaje muri iyi nkuru ya Nkundimfura na Ngabire ngo ni uko mu ijoro rishyira ku munsi w’ubukwe, ubwo ni ku muhuro wabereye iwabo w’umukobwa, umusore yarawitabiriye ndetse akabyina cyane, nyuma aza no kubyinana n’umukobwa ariko ngo umukobwa amarira yari yose. Muri iryo joro mu masaha akuze umukobwa yaje kwisabira umuhungu ko yataha noneho umukobwa nawe akaza
amukurikiye bakajya kurarana mu nyito umusore we yita “gusezera”. Ati: “umukobwa we yaranyibwiriye ngo nintahe araje mu kanya ansezere,twarararanye kugeza mu gitondo! Yahavuye agiye mu gusabwa”. Yongeraho ati: “cyakoze mu bukwe bwe twakubitanaga amaso nkumva sinzi uko meze”.
Ibyo byose byabaga, umugabo w’isezerano ntabwo yigeze amenya ngo biranashoboka ko atazabimenya. Nyuma y’igihe gito cyane umukobwa nako umugore akirongorwa, yahise asanga atwite ariko nawe ubwe avuga ko atazi se w’umwana ariko amahirwe menshi ayaha Nkundimfura. Umusore yagize ati:“umukobwa jye yambwiye ko akeka ko inda atwite Atari iy’umugabo we, ahubwo ko ari iyanjye ariko yaranyihanangirije ngo nimbona n’umwana avutse asa nanjye nzikarume [nzaceceke] kugeza ubuzima bwanjye bwose kandi anansaba kumucikaho burundu kugirango abashe kunyikuramo burundu”.
Nyuma yo kubwira abantu batandukanye by’umwihariko inshuti ze, ngo yaje gusanga atari we wenyine wagize aya mateka kuko ngo abasore benshi bakoze iki yita umuhango wo gusezera ku mukobwa mwakundanaga ugiye kurongorwa n’undi. Icyo avuga kibabaje yifuza ko kitamubaho ngo ni uko aba bakobwa banga kuryamana n’abo bagiye kurushinga bitwaje ko igihe cy’ubukwe kitaragera nyamara bakaryamana n’abasore bakundanaga kandi akenshi ngo abenshi bisabira aba basore ko bifuza kuzabyara umwana w’imfura wabo.
-Ese koko ibi bintu byaba bibaho?
Wowe se ubyumva ute?
NB: AMAZINA NKUNDIMFURA NA NGABIRE SIYO MAZINA YABO BWITE AHUBWO NI AYO BAHAWE KUBERA IMPAMVU Z’UMUTEKANO WABO.
NAWE NIBA WIFUZA UMUKUNZI CYANGWA SE HARI UBUHAMYA BW’URUKUNDO WIFUZA GUSANGIZA ABANYARWANDA WATWANDIKIRA KURI E-MAIL IKURIKIRA:Vipienternaiment@gmail.com
ibyo bintu ntago ari amakabyankuru najye nabitangira ubuhamya.
umukobwa yararanye numuhungu bakundanaga ari kumubwira uburyo agiye kurongorwa nundi ataruko amwanze ahubwo kubera ubushobozi buke bwuwo bakundanaga. true story kbsa
Umva basore mubuzima ndabasaba ngo umusore wese utararongora nuramuka wumvise cg ubonye umukobwa uri Vierge ntazagucike kuko iyo urongoye umukobwa w’Isugi uba utomboye bikomeye kuko niyo byazagera nyuma akaba yaguca inyuma aba abikoze bitewe nimpamvu wenda zitamuturutseho cg se wenda zaturutse kumugabo we, urugero: wenda umugore yaragiye kwiga hanze akamarayo igihe kinini umubiri ukamunanira kwihangana, umugabo atamwitaho cg atamukunda, .......
ariko kuki mu rwanda batazana amavuriro apima ADN impamvu ino mu mahanga ndavuga mubihugu byateye imbere nka USa A na canada AdDN ipimwa umwana akivuka rwose papa ataha azi neza uko byifashe naho iwacu uwazikoresha yasanga atunze nka 4 batari be kubera umuco wo gucana inyuma
Urubariro ruhambiriwe n’abagabo babiri rwazasenyuka ubwo ??? Ruba ruzirikishije imikwege mba ndoga Nyirarunyonga !!
Nanjye hari uwansabye uwa kabiri ndamuhakanira nshimira umukobwa ntaza kuvuga izina wan=mfashije kungira inama naho ubundi byari kuba
Muvuze ibyo gusa ariko kandi uwabereka umubare w’abakobwa basigaye baterwa inda mu minsi mikuru ya Noheli mu kiswe" Kurya Noheli" mwakumirwa!
Yebaba data weee!!! Ariko abakobwa bubu ni abahemu weee!!! Ku izina ry’Imana sinaca umugabo wanjye cg fiance wanjye inyuma!! Bimbayeho ko ndyamana n’umuhungu dukundana ubwo dutandukanye namureka burundu yo kanywa amazi!! Mbega guhemuka wee!! Ndimo ndatekereza umugabo warongoye uyu mukobwa agahinda kakanyica pe!! Basore mwihangane
yes ,bibaho nubwo Atari byiza
ibyo bireze kabisa, niyo mutabyaranye uwambere uwakabiri aza ari uwawe cgw ugafatanya nanyirawe kuzajya mutera akabariro


text:
Korali La Lumiere ibarizwa muri ADEPR Kabweja mu itorero ry'Akarere rya Gatsibo mu Ntara y'Uburasirazuba. Ni korali yavutse mu mwaka wa 2008, itangizwa n'abaririmbyi 30, ubu igizwe n'abaririmbyi 75. Indirimbo eshatu bashyize hanze ni: Ifite umugambi mwiza, Ndashimira na Amahanga yose. Korali La Lumiere ni yo yabaye iya mbere mu Rurembo rw'Iburasirazuba mu itorero ADEPR, ica agahigo mu kugira abantu benshi mu gitaramo yamurikiyemo album yayo ya mbere y'amashusho bise 'Ifite umugambi mwiza'
Nkuko Inyarwanda.com yabitangarijwe na Sangara Jean Marie umuvugizi wa korali La Lumirere, mu byo bateganya gukora harimo gukora ibitaramo byinshi mu rwego rwo kwagura ivugabutumwa ndetse no ku rwego mpuzamahanga. Yunzemo ati: "Si ibi gusa kuko dufite umugambi wo wo gusohora album ya kabiri mu mwaka utaha."
REBA HANO 'AMAHANGA YOSE' YA KORALI LA LUMIERE
REBA HANO 'IFITE UMUGAMBI MWIZA' YA LA LUMIERE
REBA HANO 'NDASHIMIRA' YA KORALI LA LUMIERE


text:
Akarere ka Rutsiro mu burengerazuba bw’u Rwanda ni akarere abagatuye bavuga ko bahorana ubwoba budashira baterwa n’ikibazo k’inkuba ibibasira.
Abaturage bo muri aka karere ko mu misozi miremire y’u Rwanda twaganiriye bavuga ko iki ari ikibazo kibakomereye cyane kuko ngo badafite n’ubushobozi bwo kwirinda inkuba nko kuba bagura imirindankuba bavuga ko ihenze, abandi bakemeza ko batanayizi.
Mu gihe cyose imvura itonyanga Rutsiro nk’agace k’imisozi miremire hibasirwa kenshi n’inkuba zikubita abaturage bamwe bakahasiga ubuzima abandi bagasigarana ubumuga bwa burundu.
Bamwe mu baturage tuganira batubwiye ko ikibagoye cyane ari uko badafite uburyo bwo kuyirinda gusa ngo bumva bavuga ikintu bita imirindankuba.
Uwitwa Batumanyeho Joseph ati “Inkuba ino aha zikubita abantu zikabica n’amatungo, zikunda kwibasira inka. Twumva bavuga imirindankuba ariko jye sindanawubona, si nzi n’aho nawukura.”
Nyirarugendo Marceline na we ati “Numva bavuga ngo ibintu by’imirindankuba ngo iyo babishyize ahantu ngo ntabwo ihagera. Iyo imvura yaguye cyane tuba dufite ubwoba ha handi ujya no mu nzu ukumva ufite ubwoba ko iri bukugweho… Irakubita ukabona umuriro uratse ibintu mu nzu bikagwirirana, amasahane agahanuka aho amanitse.”
Mwenedata Jean Pierre umuyobozi w’umurenge wa Gihango umwe mu igize akarere ka Rustiro mu gisubizo kidaha ikizere rubanda rugufi ayoboye cyo kubona imirindankuba, avuga ko inkuba ari ikiza gikunda kwibasira akarere kose muri rusange gusa ngo basaba abatuarge gushyira imirindankuba ahahurirwa n’abantu benshi.
Nta muryango utari uwa Leta ukorera muri Rutsiro ushobora gufasha abaturage kubona imirindankuba, gusa Hakuzimana Alphonse umuyobozi wa Croix-Rouge y’u Rwanda aha Rutsiro avuga ko mu bikorwa byabo by’ubutabazi bagerageje gukwirakwiza mu baturage udutabo turimo amabwiriza y’ukuntu bakwirinda inkuba ndetse ngo umuntu wakurikiye neza aya masomo ashobora kuyirinda.
Ati “Icyo twabanje gukora hari udutabo twakoze tutunyanyagiza mu baturage tubafasha kwirinda inkuba mu buryo bwa gakondo.”
Kwirinda inkuba mu gihe imvura igwa, bakunda gusaba abaturage kwirinda kugama munsi y’ibiti.
Mu mwaka ushize wa 2017 wonyine inkuba muri Rutsiro yakubise abantu icyenda, batanu muri bo barapfuye abandi ibasigira ubumuga bwa burundu, ndetse mu mwaka ushize yakubise amatungo yiganjemo inka.
Elia BYUKUSENGE
UMUSEKE.RW


text:
Avuga ko ufite ‘camera’ nziza udafite ubuhanga bwo kuzikoresha ntacyo byaba bimaze kimwe n’uko umuhinzi yaba atunze isuka nshya ariko atayihingisha cyangwa ngo afumbire bitamubuza kuyisonzana.
Ibyo abishingira ku kuba usanga abari muri sinema nyarwanda batarabikuramo umusaruro wabatunga bitewe n’uko hari abapfa kubijyamo gusa badafite ubumenyi bakumva ko kugira ibikoresho gusa ari cyo cy’ingenzi.
Ku myaka 25, Rucyaha Liavain usanzwe akora film yatangije ishuri ‘Mopas Film Academy’ ryigisha gutunganya film mu buryo bugezweho akaba agamije kugeza sinema nyarwanda ku rwego mpuzamahanga.
Mopas bituruka n’ubundi ku kigo asanganywe kitwa (Move Promotion and Suppy) gisanzwe gikorwa ibikorwa by’ikoranabuhanga.
Rucyaha watangije Mopas Film Academy, ntabwo ari mushya mu bijyanye na Simena kuko yabyize muri Africa Digital Media Academy , akitabira amahugurwa atandukanye hirya no hino ku Isi ndetse akaba yarakoze film yitwa Lost Dream yamujyanye muri Festival ya Film muri Amerika.
Nyuma yo kubona ko hakiri icyuho kinini cy’abahanga bashoboye gukora, gutunganya no kwandika film mu Rwanda, Rucyaha avuga Mopas Film Academy ije gutanga ubumenyi ku bifuza gukora film, kuzandika, kuzitunganya no gukoresha ibikoresho bifata amashusho (cameras).
Impamvu film zo mu Rwanda zitagurwa
Kubwe asanga impamvu film zo mu Rwanda zitabona isoko ari uko ziba zikozwe nabi, kubera abantu batabyize, zikagera ku isoko nta kintu na kimwe cyatuma uyigura cyangwa ngo ufate umwanya uyirebe.
Ati “Mopas Film Academy ni bwo buryo bwonyine bwo gukemura icyo kibazo cy’ubumenyi buke mu bakora muri sinema nyarwanda. Ndashaka gufasha ababirimo batarabyigize ngo babashe kugaruka kwiyungura ubumenyi ndetse n’abifuza kubyiga nk’indi myuga yose izababeshaho babashe kubona ubumenyi bugezweho. Nitumara gukora ibintu byiza uretse n’abanyarwanda, film zacu na zo zizagurishwa ku rwego mpuzamahanga kandi ni cyo twifuza."
Iri shuri ryatangiye muri Nzeri 2016, abanyeshuri ba mbere bamaze kugera ku isoko ry’umurimo ndetse abandi barakomeje.
Rucyaha avuga ko iri shuri rije gukosora amakosa atuma abenshi mu bakunda film bahitamo kugura iziba zakozwe n’abanyamahanga aho kureba iz’iwabo.
Mu kuzamura igitsinagore kugira ngo kibashe kwibona muri sinema nyarwanda, muri iri shuri abagore bagabanyirizwaho 20% ku mafaranga yo kwishyura amasomo ndetse n’abandi bose boroherezwa kwishyura mu byiciro.
Hifashishwa ikoranabuhanga
Muri Mopas Flm Academty abanyeshuri biga mu buryo bwa ‘Smart learning’, ni uburyo bw’ikoranabuhanga.Abanyeshuri batahana DVD iriho isomo baziga umunsi ukurikiyeho bikabirohera kumenya ibyo biga.
Rucyaha ati “Bitewe n’uko hano twigisha ubumenyingiro kurenza amagambo, abanyeshuri bize amezi atatu baba barusha ubuhanga abamaze umwaka biga ariko batabikora.”
Iri shuri rifitanye amasezerano n’andi mashuri yo muri Leta Zunze Ubumwe za Amerika ku buryo abanyeshuri baryo bazajya bajya kwimenyerezayo umwuga ndetse n’abo muri Leta Zunze Ubumwe za Amerika bakaza mu Rwanda.
Ryemewe n’Ikigo cy’Igihugu gishinzwe guteza imbere imyuga n’Ubumenyingiro, WDA, abarangijemo bemererwa kwishyira hamwe bakihangira imirimo ndetse bakabasha kubona inguzanyo babifashijwemo na BDF.
Umuntu wese warangije amasomo y’ikiciro rusange, aba yemerewe kwiyandikisha muri Mopas Film Academy. Riherereye mu murenge wa Remera, akarere ka Gasabo, munsi y’umuhanda ujya kuri Unilak.


text:
Rwanda | Nyagatare: Abanyarwanda 13 batahutse binjiriye ku mupaka wa Kagitumba
Abanyarwanda 13 bari barahungiye mu gihugu cya Uganda  mu nkambi ya Nyakivara, kuri uyu wa 18 Nyakanga 2012 bagarutse mu rwababyaye binjiriye ku mupaka wa Kagitumba mu Karere ka Nyagatare babifashijwemo na Minisiteri y’ibiza no gucyura impuzi (MIDIMAR) ndetse n’umuryango w’ivugabutumwa “Partners in Missionâ€.
Kwizerimana Yvonne, umugore ufite imyaka 29 y’amavuko wahungukanye n’abana be bane ndetse n’umugabo we Ndayambaje Boniface, avuga ko nyuma y’igihe kirekire ari impunzi mu gihugu cya Uganda yahoraga yifuza gutaha kuko nta na rimwe yigeze yumva atekanye muri icyo gihugu. Yagize ati “ Twahoraga duhangayitse kuko byari bigoye kubona ibidutunga cyangwa kubona akambaro.†Uyu mubyeyi wabonaga avugana ibinyamuneza byinshi yavugaga ko kimwe mubyamuteraga kumva akumbuye u Rwanda ari uburyo bumvaga rwihuta mu iterambera. Avuga ubona afite icyizere cy’ubukire bwa vuba yagiraga ati “ Nanjye ngiye gukora nk’ibyo abandi bakora kandi mfite icyizere ko ubuzima bwanjye bugiye guhinduka kuva ngarutse mu Rwanda.â€
Bijya gusa n’ibivugwa n’umugabo we Ndayambaje Boniface kuko avuga ko yicuza igihe cyose bari bamaze mu gihugu cya Uganda dore ko ngo bari bamazeyo imyaka itandatu. Yagize ati “Nasubije amaso inyuma nsanga amajyambere arimo kudusiga niko gufata icyemezo cyo kugaruka mu rwatubyaye.†Uyu mugabo, n’ubwo yari akiri ku mupaka avuga ko akigera mu Rwanda yahabonye impinduka nyinshi kuko ngo yabonaga ibintu byose ari bishya kandi byiza agereranyije n’uko yasize u Rwanda rumeze.
Aba Banyarwanda batahutse ngo bakaba baje nyuma y’ubukangurambaga ndetse n’ibiterane byinshi by’umuryango w’ivugabutumwa “Partners in Missionâ€. Icyari giherutse ari na cyo cyabaye imbarutso yo gufata umwanzuro wo gutaha ni icyabaye kuva ku wa 5 kugeza ku wa 7 Nyakanga 2012. Twahirwa Emmanuel, umwe mu bavugabutumwa b’uyu muryango avuga ko nyuma y’ivugabutumwa mu bihugu byo muri aka karere bagiye bahura n’Abanyrwanda babihungiyemo bifuza gutaha cyakora ngo bakavuga ko bafite ibibazo by’amikoro ngo ari na byo bibabera imbogamizi yo kugaruka mu Rwanda.
Ndayambaje Placide, Umukozi wa Minisiteri y’ibiza no gucyura impuzi ufite gucyura impunzi mu nshingano ze, ubwo yakiraga abo Banyarwanda bari bahungutse akaba yavuze ko bafashe umwanzuro mwiza akaba afite icyizere ko ngo bazaha ubuhamya abo basize mu nkambi bakababwira uko basanze u Rwanda rumeze bityo na bo bakabafasha gufata umwanzuro wo gutaha. Ndayambaje Placide yagize ati “Amakuru abageraho mu nkambi aba ashingiye ku bihuha gusa bigatuma badataha. Amakuru y’impamo aba bibonera nta kabuza ko bazayabwira bagenzi babo basize inyuma akabafasha kumenya ukuri.â€
Ku bijyanye n’amikoro yo kubona amafaranga y’itike ibageza mu Rwanda, uyu mukozi wa MIDIMAR yavuze ko iyi minisiteri yagiranye amasezerano n’amwe mu masosiyete y’ubwikorezi akorera mu karere ku buryo ababishaka aborohereza mu buryo bwo gutaha kandi ngo uje ahungutse akaba asubizwa amafaranga y’urugendo yakoresheje. Akomeza avuga ko bakigera ku mpaka w’u Rwanda MIDIMAR ibafasha kugera aho bakomoka kandi ikabaha ibiribwa bibatunga mu gihe cy’amezi atatu binyuze mu muryango w’abafatanyabikorwa wa UNHCR.
Abakozi b’umuryango “Partners in Mission†bakaba basaba MIDIMAR na Leta y’u Rwanda muri rusange kongera ingufu mu gikorwa cyo gucyura impunzi kuko ngo hari benshi bifuza gutaha ariko bakaba badafite amakuru y’uburyo babikoramo. Aba bakozi bakomeza basaba iyi minisiteri kugira Abanyarwanda batahutse uyu munsi abavugizi bakabaha uburyo byo kujya bahura n’abo basize mu nkambi bakabasobanurira uko u Rwanda rwifashe muri iki gihe kuko ngo byagabanya amakuru y’ibihuha aca igikuba mu nkambi z’impunzi.


text:
ISOMO RYA 7
Umuburo duhabwa n’ibyabaye mu gihe cyahise
Yehova ntazemera ko abantu babi bonona Paradizo. Incuti ze ni zo zonyine zizayibamo. Bizagendekera bite abantu babi? Kugira ngo tubone igisubizo, nimucyo dusuzume inkuru nyakuri ya Nowa. Nowa yabayeho mu myaka ibarirwa mu bihumbi yahise. Yari umuntu mwiza wahoraga yihatira gukora ibyo Yehova ashaka. Ariko abandi bantu bari bari ku isi bo bakoraga ibintu bibi. Bityo rero, Yehova yabwiye Nowa ko Yari agiye guteza umwuzure wari kurimbura ababi bose. Yabwiye Nowa ngo yubake inkuge, kugira ngo we n’umuryango we baticwa n’Umwuzure mu gihe wari kuba uje.—Itangiriro 6:9-18.
Nowa n’umuryango we bubatse iyo nkuge. Nowa yaburiye abantu ko hari hagiye kuza Umwuzure, ariko ntibamwumva. Bakomeje gukora ibibi. Mu gihe inkuge yari imaze kubakwa, Nowa yinjije inyamaswa muri iyo nkuge, maze na we yinjirana n’umuryango we. Hanyuma, Yehova agusha imvura ya rukokoma. Iyo mvura yaguye iminsi 40 n’amajoro 40. Amazi yasendereye ku isi hose.—Itangiriro 7:7-12.
Abantu babi barahatikiriye, ariko Nowa n’umuryango we bo bararokotse. Yehova yabarokoye Umwuzure ari bataraga, abashyira ku isi yakuweho ububi (Itangiriro 7:22, 23). Bibiliya ivuga ko hari igihe kizaza ubwo Yehova azongera kurimbura abantu banga gukora ibyiza. Abantu beza bo ntibazarimburwa. Bazabaho iteka ku isi izahinduka Paradizo.—2 Petero 2:5, 6, 9.
Abantu benshi muri iki gihe bakora ibintu bibi. Isi yuzuyemo akaga. Yehova akomeza kohereza Abahamya be kenshi kugira ngo baburire abantu, ariko abenshi ntibashaka kumva amagambo ya Yehova. Ntibashaka guhindura imigirire yabo. Ntibashaka kwemera ibyo Imana ivuga ku bihereranye n’icyiza n’ikibi. Bizagendekera bite abo bantu? Mbese, hari igihe kizagera bagahinduka? Hari benshi batazigera na rimwe bahinduka. Igihe kiregereje ubwo abantu babi bazarimburwa, maze ntibazongere kubaho ukundi.—Zaburi 92:8, umurongo wa 7 muri Biblia Yera.
Iyi si ntizarimburwa; izahindurwa paradizo. Abahinduka incuti z’Imana bazabaho iteka muri Paradizo ku isi.—Zaburi 37:29.


text:
ISOMO RYA MBERE
Ibaruwa Mutagatifu Pawulo Intumwa yandikiye Abanyaroma (Rom 14, 7-12)
Bavandimwe, 7nta n’umwe muri twe ubereyeho we ubwe, kandi nta n’umwe upfira we ubwe. 8Niba turiho, tubereyeho Nyagasani ; niba kandi dupfuye, dupfira Nyagasani. Twabaho, twapfa, turi aba Nyagasani. 9Koko rero ni cyo cyatumye Kristu apfa akazuka, kwari ukugira ngo abe ari we ugenga abapfuye n’abazima. 10Wowe rero, ni iki gituma ucira umuvandimwe wawe urubanza? Cyangwa ni iki gituma usuzugura umuvandimwe wawe, ko twese tuzashyikirizwa urukiko rw’Imana ? 11Kuko byanditswe ngo « Ndahiye ubuzima bwanjye – uwo ni Nyagasani ubivuga – icyitwa ivi cyose kizampfukamira, n’icyitwa ururimi cyose kizamamaze Imana. » 12Nuko rero, umuntu wese azisobanurira ibye imbere y’Imana.
ZABURI (Zab 27 (26),1,4, 13 -14)
Inyik/ Nizeye kuzabona ubugiraneza bw’Uhoraho,
mu gihugu cy’abazima.
Uhoraho ni urumuri rwanjye n’agakiza kanjye,
ni nde wantera ubwoba ?
Uhoraho ni urugerero rw’ubugingo bwanjye,
ni nde wankangaranya ?
Ikintu kimwe nasabye Uhoraho kandi nkaba ngikomeyeho,
ni ukwiturira mu Ngoro y’Uhoraho,
iminsi yose y’ukubaho kwanjye,
kugira ngo mpore nirebera uburanga bw’Uhoraho,
kandi nite ku Ngoro ye ntagatifu.
Nyamara jye nizeye kuzabona ubugiraneza bw’Uhoraho,
mu gihugu cy’abazima.
Ihangane, wizigire Uhoraho,
ukomeze umutima, ube intwari !
Rwose wiringire Uhoraho !
IBANGONDIRIMBO RIBANZIRIZA IVANJILI (Lk 19, 10)
Alleluya Alleluya.
Umwana w’umuntu yazanywe no gushaka no kurokora ibyazimiye.
Alleluya.
IVANJILI
+ Luka (Lk 15, 1-10)
Muri icyo gihe, 1abasoresha n’abanyabyaha basanga Yezu bose bashaka kumwumva. 2Abafarizayi n’abigishamategeko batangira kwijujuta bavuga bati « Uyu muntu ko yakira abanyabyaha akanasangira na bo ! » 3Nuko Yezu abacira uyu mugani ati 4« Ni nde muri mwe wagira intama ijana, imwe muri zo yazimira ntasige za zindi mirongo urwenda n’icyenda ku gasozi akajya gushakashaka iyazimiye kugeza igihe ayibonye ? 5Iyo amaze kuyibona ayiterera ku bitugu yishimye. 6Yagera iwe agakoranya incuti n’abaturanyi, akababwira ati “Nimuze twishimane, kuko nabonye intama yanjye yari yazimiye !” 7Ndabibabwiye : nguko uko umunyabyaha umwe wisubiraho azatera ibyishimo mu ijuru, birenze iby’intungane mirongo urwenda n’icyenda zidakeneye kwisubiraho.
8« Cyangwa se ni nde mugore wagira ibiceri cumi, kimwe cyatakara ntacane itara ngo akubure inzu, ashakashake kugeza igihe akiboneye ? 9Iyo amaze kukibona akoranya incuti n’abaturanyi, akababwira ati “Nimuze twishimane, kuko nabonye igiceri cyanjye nari natakaje !” 10Ndabibabwiye : nguko uko abamalayika b’Imana bazishima kubera umunyabyaha umwe wisubiyeho. »


text:
Abanyeshuri
bahugurirwa mu ishuri rya IPRC East mu gihe cy’ibiruhuko, kuri uyu wa kabiri tariki ya 13 ukuboza 2016, bakoze
urugendoshuri mu mujyi wa Kigali ku nyubako ya Convention Center, basura
inganda n’urwibutso rwa Kigali mu rwego rwo gukarishya ubumenyi.
Abanyeshuri bahugurirwa mu ishuri rya IPRC East mu gihe cy’ibiruhuko, kuri uyu wa kabiri tariki ya 13 ukuboza 2016, bakoze urugendoshuri mu mujyi wa Kigali ku nyubako ya Convention Center, basura inganda n’urwibutso rwa Kigali mu rwego rwo gukarishya ubumenyi.
By Muhire Norbert | Views : 9912 | Kuya 12-14-2016 08:47
Aba banyeshuri bahugurirwa mu ishuri rya IPRC East mu gihe cy’ibiruhuko binini, bigishwa muri gahunda 2,hari gahunda y’Urubuga rw’abana ( Space for Children program ) igenewe abana bo mu mashuri abanza, hakaba na gahunda ya Bafashe kuba ba rwiyemezamirimo (Make them Job Creators program) igenewe abanyeshuri biga mu mashuri yisumbuye ( secondary schools ), kuri uyu wa kabiri, bakoze urugendoshuri mu mujyi wa Kigali ku nyubako ya Convention Center, basura inganda n’urwibutso rwa Kigali.
Nyuma yo gusura ibi bice, Ilimaso Parfaite, umunyeshuri wiga mu mwaka wa gatanu w’amashuri yisumbuye muri Apega Gahengeri, akaba akurikira amasomo mu gihe cy’ibiruhuko mu ishuri rya IPRC, yavuze ko yungutse uko inganda zikora, yibonera n’inyubako ya Convention Center igezweho mu mujyi wa Kigali, bimuha icyizere cy’uko yazabigeraho, yongeraho ko gusura urwibutso rwa Kigali ruri ku Gisozi byatumye amenya amateka yaranze u Rwanda ndetse nayatumye haba Jenoside yakorewe abatutsi, bimuha kumva no guharanira ko ibyabaye bitazongera.
Mukankuranga Providence, umubyeyi urerera abana muri IPRC East mu gihe cy’ibiruhuko, yavuze ko amaze imyaka 3 muri iyi gahunda yo kohereza abana muri iki kigo mu gihe cy’ibiruhuko, bikaba bibafasha kubonana n’abandi bakanunguka ubumenyi , yongeraho ko kuba basuye ahantu hatandukanye mu mujyi wa Kigali byabunguye ubumenyi, bifasha abana babo kubona amaso ku maso ibikorerwa mu nganda hamwe n’inyubako zigezweho bikazatuma batabyibagirwa ndetse bagasangiza amakuru bagenzi babo batabashije kuhagera.Mukankuranga Providence, umubyeyi urerera abana muri IPRC East mu gihe cy’ibiruhuko
Byukusenge Pièrre Célèstin, umukozi mu ishuri rya IPRC East, yavuze ko bateguye uru rugendoshuri bagamije kurushaho gukarishya ubumenyi bw’abana babereka amaso ku maso bimwe mu bikorwa.
Byukusenge yakomeje agira ati:”twaberetse convention center kugirango bamenye ko nabo bakora ibintu binini, tubereka inganda kugirango tubahe ubumenyi bufatika bw’ibikorwa n’inganda kugirango bizabafashe kwiremamo icyizere, ndetse twahisemo no kubazana gusura urwibutso rwa Kigali kugirango bamenye amateka y’u Rwanda kugera kuri jenoside yakorewe abatutsi maze dufatire ingamba hamwe z’uko ibyabaye bitazongera.
Gahunda zo kwigisha abana mu biruhuko muri IPRC East ziba buri mwaka mu biruhuko birebire, zikamara ukwezi kumwe, uyu mwaka wa 2016 zatangiye kuya 21 ugushyingo.Abanyeshuri, Ababyeyi n'abakozi ba IPRC East bigiye kuri Convention Center


text:
Umushumba wa kiriziya yongeye kugaragariza urukundo mugenzi we Papa Benedigito wa XVI yasimbuye ubwo yamusuraga iwe mu rugo akanamwifuriza pasika nziza.
Umushumba wa kiriziya yongeye kugaragariza urukundo mugenzi we Papa Benedigito wa XVI yasimbuye ubwo yamusuraga iwe mu rugo akanamwifuriza pasika nziza.
Umushumba wa kiriziya yongeye kugaragariza urukundo mugenzi we Papa Benedigito wa XVI yasimbuye ubwo yamusuraga iwe mu rugo akanamwifuriza pasika nziza.
- Papa Francis na Papa Benedict bahoberana
Inkuru dukesha Radiyo Vatikani itubwira ko ku wa gatatu , Papa Fransisko yasuye mugenzi we yasimbuye Papa Benedigito wa XVI mu rugo iwe muri Monasiteri yitwa Mater Ecclesiae.
- Papa Francis na Papa Benedict mu gihe gishize
Urwo ruzinduko rwari rugamije kumwifuriza Pasika nziza. Papa Fransisko yanaboneyeho amwifuriza isabukuru nziza y’imyaka 90 y’amavuko dore ko yuzuye kuri Pasika tariki 16 Mata 2017.
K’umunsi wa Pasika hari inyandiko cumi n’eshatu zamuritswe mu rwego rwo guha icyubahiro uyu mupapa wanditse ibintu byinshi.
Papa Benedigito wa XVI amaze kwimukira muri Monasiteri Mater Ecclesiae hagiyeho itsinda rishinzwe gushyira ahagagaraga inyandiko za gihanga ze. Ni yo mpamvu kuri iyi sabukuru y’imyaka 90 hamuritswe igitabo gikubiyemo ubuhanga bwa Papa Benedigito wa XVI, bikubirwa mu byo bise “impirimbanyi y’ukuri (Cooperatores Veritatis/("Coartisans de la vérité")”.
Iki gitabo cyanditswe kiyobowe na Musenyeri Federico Karidinali Lombardini wahoze ari umuvugizi w’itangazamakuru rya Vatikani akaba ari nawe wagizwe umuyobozi w’ibiro bishinzwe inyandiko za Papa Benedigito wa XVI.
- Papa Francis na Papa Benedict bahoberana
Umunyamabanga w’uru rwego rwayoboye iki gitabo cyamuritswe ni Pierluca Azzaro. Inyito y’iki gitabo ikomoka ku ijambo ryayoboraga ubuzima (devise) rya Papa ubwo yagirwaga Arkiyepiskopi wa Munici (Munich) na Frizingi (Freising).
Musenyeri Yozefu Ratsingeri (Joseph Ratzinger) yari afite intego yo guharanira ukuri : « cooperators veritatis » nk’uko tubibona mu ibaruwa wa gatatu ya Yohani Intumwa. Yaharaniraga guhuza iby’ukwemera n’ubuhanga. Agahora ashakashaka ukuri, icyiza n’igikwiye.
Papa Benedigito wa XVI, mbere y’uko aba Papa wa 265 nk’umusimbura wa Petero Intumwa yamaze imyaka 24 ayobora urwego rushinzwe iby’uby’ukwemera (préfet de la Congrégation pour la doctrine de la Foi). Papa kandi yitabiriye Inama nkuru ya Vatikani ya II nk’inararibonye.
- Papa Francis na Papa Benedict bishmiranye
Papa yabaye umwalimu ukomeye mu mashuri makuru yo mu Budage. Papa Benedigitito rero yabaye umuntu urangwa no kwandika cyane cyane mu myaka umunani yamaze ayobora Kiliziya y’isi yose kuva 2005 kugeza 2013. Papa yibanze cyane, mu nyandiko ze, ku guharanira ukuri.
Mu rwego rwo gusigasira uwo murage, hashyizweho itsinda rishinzwe kwita kuri uwo murage w’iyo ntore. Muri bo harimo babiri bakomoka mu gihugu cy’ubufaransa : Umwe ni umuhanga mu bya Bibiliya (wananditse uburyo bwo kuzirikana Isengesho ry’Inzira y’umusaraba ikoreshwa cyane ku wa gatanu Mutagatifu) : Anne-Marie Pelletier ; Undi ni umuhanga muri Filozofiya witwa : Rémi Brage.
Papa Fransisko rero amaze kubimenyera, ajya kwifuriza mugenzi we yasimbuye ibihe byiza bya Pasika. Uru ruzinduko rero ruri mu rwego rw’ubufatanye n’ubucuti. Ibi bigaragaza ko Papa Fransisko, ukomoka mu gihugu cya Arijantine, ahoza ku mutima mugenzi we yasimbuye, Papa Benedigito wa XVI ukomoka mu gihugu cy’Ubudage wujuje imyaka 90 kuri Pasika 2017.
Christian N.
Ibitekerezo
Ndashaka gukomeza abizera Yesu Kristo, kugirango MUDATERAGANWA n’IMIRABA y’aba BIGISHA b’IBINYOMA bahanuwe ko bazaza BAPFOBYA YESU KRISTO, ( 2Pet.2:1 / Yuda.1:4 ) Ndabamenyesha ko Yesu ATIRARIRAGA, atashakaga KWIGIRA IGIHANGANGE, ubwo yavugaga ko NTAWE UZI UMWIRONDORO WE keretse Data, ko nta uzi isano afitanye na SE, uretse ABIHISHURIWE NA YESU wenyine. (Luka.10:21-22:(Bibiliya y’Abahamya) « Muri ako kanya agira ibyishimo bisaze biturutse k’umwuka wera, maze aravuga ati: ndagusingiriza mu ruhame data Mwami w’ijuru n’Isi kuko ibi bintu WABIHISHE ABANYABWENGE n’abahanga ubyitondeye UKABIHISHURIRA abana bato... Kandi NTA WUZI Uwo Umwana ari we keretse Data wenyine, nta n’uzi uwo Data ari we keretse Umwana wenyine n’uwo Umwana ashatse KUMUHISHURIRA.» >> UMWIRONDORO WA YESU URAHISHWE RWOSE,uhishurwa na Yesu wenyine. Bityo rero aba bigisha BAHAKANA ko Umwirondoro wa Yesu UHISHWE, kandi ubwe yarabyivugiye mu magambo yumvikana neza: NI IGIHAMYA SIMUSIGA KO BATAZI YESU UWO ARI WE BY’UKURI, kuko Yesu atabibahishuriye. Ese yabibahishurira gute BATANEMERA KO BIHISHWE? Bagerageje KUGEREKERANYA IMIRONGO ya Bibiliya, bakeka ko bamenya Yesu bamumenyeshejwe N’INYUGUTI GUSA, ariko NTIBISHOBOKA. Yesu ubwe ATAGUHISHURIYE UBUSOBANURO NYABWO BW’IZO NYUGUTI , uzumva nabi ukayoba. ( INYUGUTI IRICA, ariko umwuka ni wo utanga ubugingo ) Impamvu umwirondoro wa Yesu ugoye cyane gusobanura, n’uko Ibyanditswe bivugaho Yesu IBINTU 3, kandi byose tukaba tugomba kubyemera: UTEMERA KIMWE MURI BYO, ABA ATEYE ISHOTI IJAMBO RY’IMANA, bityo akaba agiye MU BIGISHA B’IBINYOMA. Ibyanditswe byera bivuga ko Yesu: .1. Ari UMWANA W’UMUNTU: (Mat.16:13) .2.Ari UMWANA W’IMANA. ( Mat.16:16) .3. Ari IMANA. ( Yesaya.9:5 / Mat.1:23 / Yoh.1:1 / Yoh.14:7-9 / Yoh.20:28-29 / Abaroma.9:5 / Abaheb.1:8 / Abaheb.1:10-12 / Abaheb.3:3-4 / Ibyahishuwe.22:13-16,20 ... ( Ibi uko ari bitatu yabibaye mu bihe bitandukanye . ) Iyo ufashe Yesu nk’Umwana w’umuntu GUSA, cga nk’Umwana w’Imana GUSA, ibye biba byoroshye gusobanura. Iyo ufashe Yesu nk’IMANA, ibya Yesu niho bigorera gusobanura, bikaba ubwiru buhishwe, BUHISHURWA NA YESU wenyine. Mu Abaheb.5:11, Pawulo avuga kuri Yesu yagize ati : « Tumufiteho byinshi byo kuvuga kandi BIRUHIJE GUSOBANURWA...» Nibyo. Ibya Yesu BIRUHIJE rwose Gusobanurwa, kuko bitoroshye gusobanura ukuntu Yesu ari Umwana W’umuntu, akaba n’Umwana w’Imana akaba n’Imana! NTA MUHANGA n’umwe wo kw’isi washobora gusobanura ibi bintu, ariko ABO YESU YABIHISHURIYE , b'abaswa mu by'iyi si, BO BARABIZI RWOSE. Niba utanabisobanukiwe nyamuneka NTUKABIPINGE. Ahubwo vuga uti Amen: Yesu ni Umwana w’Umuntu: AMEN. Yesu ni Umwana w’Imana : AMEN. Yesu ni Imana : AMEN. IBYANDITSWE BIVUGA RWOSE KO YESU ARI IMANA, mu mirongo myinshi cyane naberetse; Iyo rero wanze kubyemera ngo n’uko utabisobanukiwe, UKANABIRWANYA n’imbaraga zawe zose: URATERA IMIGERI KU MIHUNDA, KU NCINGE, KU MPINDU. YESU uwo urwanya, uhakana, UPFOBYA, uzabona uwo ari we utagishoboye kwihana. N. B. Ku wumva akeneye kumenya UBUSOBANURO NYABWO bw'iriya mirongo abapfobya Yesu bifashisha ( Yoh.14:28 / Abakolos.1:14-15...) Yambwira nkamwoherereza inyigisho ndende kandi icukumbuye bihagije, isobanura neza ukuntu Yesu ari Umwana w'Umuntu, akaba n'Umwana w'Imana, akaba n'Imana. Ibisobanuro bidashingiye ku bwenge bw'abantu, ahubwo bishingiye kuguhishurirwa. Kanda hano umusubize
uzasara ahubwo niwijira muribibiriya cyane ibyo birekere imana niyibizi woweho urata umutwe wubusa abarokore mwigira danje Kanda hano umusubize
Murakoze Imana ivugwa muri Bibiliya ibahe umugisha Kanda hano umusubize
Ndashaka gusubiza RWAKANA. Wari wagerageje kuvuga ukuri, ariko wavanzemo n'inyigisho IPFOBYA YESU. Ku bantu biga koko Ibyanditswe byera batari abafana b'impumyi (blind fanatic) cga badafite koko " wishful thinking" BIGA N'UBUHANUZI INTUMWA ZATANZE BWEREKANA INYIGISHO Z'IBINYOMA, Abigisha b'ibinyoma bari kwadukana nyuma y'urupfu rw'intumwa. Ni gute wavuga ko wiga Bibiliya NTIWIGE UBWO BUHANUZI ? Dore ubwo buhanuzi: 2Pet.2:1: «Ariko nk'uko hariho ABAHANUZI B'IBINYOMA badutse mu bwoko bw'abisiraheli, ni ko no muri mwe HAZABAHO ABIGISHA B'IBINYOMA, bazazana rwihereranwa INYIGISHO zirema ibice zitera kurimbuka ndetse BAZIHAKANA NA SHEBUJA WABACUNGUYE bizanire kurimbuka gutebutse.» Yuda.1:4: «...ni abantu batubaha Imana, bahindura ubuntu bw'Imana yacu isoni nke BAKIHAKANA YESU KRISTO ari we wenyine Databuja n'Umwami wacu.» ( Ahanditse GUHAKANA YESU KRISTO, Bibiliya z'icyongereza zikoresha ijambo TO DENY Jesus Christ bisobanura GUPFOBYA Yesu Kristo ) >> None rero NIBA MWIGISHA UKURI KW'IMANA, munsubize ibi bibazo: Ni BANDE BIGISHA B'IBINYOMA BAHANUWE muri buriya buhanuzi tumaze guzoma ? (Nziko mutajya murya iminwa: MUDUTUNGIRE URUTOKI ABO BIGISHA B'IBINYOMA, MUBAVUGE MU MAZINA, muti dore ni bakanaka bavugwa muri buriya buhanuzi KUGIRANGO TWESE TUBIRINDE.) Ese Buriya buhanuzi bwabaye IKINYOMA cga bwarasohoye ? Kuki mushaka GUHISHIRA ABO BAHANUZI B'IBINYOMA, kuki mudasoma buriya buhanuzi ngo mwamagane ku mugaragaro abo bigisha BAHANUWE BARI KUZAZA BAPFOBYA YESU ? Ntegereje igisubizo. Kanda hano umusubize
Niko se UMWIGISHWA WA YESU KRISTO,ibyo wita GUHAKANA YESU,ni ukuvuga ibyo we yivugiye?Reka mbikwibutse.YESU ubwe yivugiye ko imana imuruta (Yohana 14:28).Yivugiye ko ariho ku bwa SE (Yohan 6:57),avuga ko imana ye ari nayo mana yacu (Yohana 20:17).Ntabwo se wemera ko YESU yasengaga SE amwinginga ndetse arira nkuko tubisoma muli Abaheburayo 5:7?Ntabwo se wemera ko YESU ari UMUGARAGU w'imana (Ibyakozwe 3:13)?Ntabwo se wemera ko YESU ari IKIREMWA cya mbere cy'imana (Abakolosayi 1:15)? Urashaka ko twemera YESU uko wowe ubyumva??? Kanda hano umusubize
Ese Rwakana we ! - BURIYA BUHANUZI NTABWO MUBWEMERA ? ( Ndavuga ubuhanuzi bwo muri 2pet.2:1 na Yuda.1:4 buvuga ko hari kuzaduka ABIGISHA BAPFOBYA YESU) Kanda hano umusubize
Ni byiza kureba bano basaza bahoberana.Birashimishije.Cyokora hali ikibazo umuntu akwiye kwibazaho.Ese koko PETERO niwe wabaye PAPA wa mbere?Dukurikije BIBLE,ntaho ivuga ko PETERO yabaye PAPA.Dore ingero nyinshi.PETERO ntiyigeze agera i Roma.PETERO yali afite umugore n'abana.Kiliziya gatolika,yavutse imyaka myinshi nyuma y'Intumwa za YESU.Nta hantu na hamwe PETERO yasomye MISA.Ntabwo PETERO yaramyaga Bikira-Maliya nkuko PAPA abigenza. Ntabwo PETERO yasengaga imana 3 (imana data,imana mwana,imana mwuka wera),aribyo Gatulika yita Ubutatu,kimwe n'andi madini yayikomotseho (abaporoso). Muli CREDO y'Abagatolika,baririmba ko izo mana uko ari 3 zose zisengwa.Nyamara PETERO we yigishaga ko YESU ari UMUGARAGU w'imana (Ibyakozwe 3:13).Mwibuke ko na YESU yadusabye "gusenga his father,wenyine (Matayo 4:10).Nta hantu na hamwe muli Bible kiliziya Gatolika yahera yigisha ko PETERO yabaye PAPA.Ni ibyo bita "wishful thinking". Bible idusaba kugenzura niba imyemerere yacu ishingiye kuli Bible (1 Yohana 4:1). Iyo imyemerere yacu idahuye na Bible,bituma imana itatwemera,bityo tukazabura ubuzima bw'iteka (Matayo 15:9).Ntitugapfe KWEMERA ibyo padiri cyangwa pastors batubwiye.Tujye tumera nk'abantu b'i BEROYA.Igihe PAWULO yabigishaga,bagenzuye niba ibyo abigisha bihuye na Bible (Ibyakozwe 17:11). Kanda hano umusubize
Urakoze cyane RWAKANA.Ikibazo nuko abantu aho Kwiga Bible neza,bakeka ko padiri na pastor bahagije.Kwiga Bible bumva bitabareba.Nyamara ugasanga iyo bashaka amafranga bataryama.Muli rusange,ntabwo abantu bita ku bintu by'imana kandi bitwa Abakristu.Ntabwo bazi ko imana yanga abantu bose bibera mu byisi gusa,ntibite ku byo imana idusaba (Yakobo 4:4).Dukurikije Bible,ntabwo PETERO yigeze aba PAPA.Wa mugani ababyigisha ni "wishful thinking " kugirango babone abayoboke.Ibyo PAPA yigisha bitandukanye n'ibyo PETERO yigishaga.Nta ahantu na hamwe Bible ivuga ko PETERO yambazaga MALIYA nkuko PAPA abigenza. Kandi koko PETERO yali afite umugore.Urugero,muzi ko PETERO yitwaga intumwa KEFA cyangwa SIMON.Bible ivuga ahantu henshi ko yali afite umugore.Bisome muli Mark 1:30 na 1 Abakorinto 9:5.Ntimugapfe kwemera ibyo bababwiye mutabanje kugenzura muli Bible.Ibyo ni BLIND FANATISM (kurata idini yawe gusa,ariko wanga kwemera ibyo Bible ivuga). Kanda hano umusubize


text:
ISOMO RYA MBERE
Isomo ryo mu gitabo cy’Umuhanuzi Hozeya (Hoz 14, 2-10)
2Israheli, garukira Uhoraho Imana yawe, kuko wayobejwe n’ibicumuro byawe. 3Garukira Uhoraho umubwire uti “Duhanagureho ibicumuro byose, maze wakire ikiri icyiza. Aho kugutura ibimasa ho ibitambo, tuzakwegurira amagambo avuye mu kanwa kacu. 4Ashuru ntizongera kudukiza ukundi, ntituzongera kugendera ku mafarasi, cyangwa ngo tubwire igikorwa cy’ibiganza byacu tuti ‘Uri Imana yacu !’ kuko ari wowe impfubyi zikesha kugirirwa impuhwe !”
5Nzabakiza ubugambanyi bwabo, mbakunde mbikuye ku mutima, kandi sinzongera kubarakarira ukundi. 6Israheli nzayimerera nk’ikime, irabye indabyo nk’iza lisi, kandi ishore imizi nk’ibiti byo muri Libani. 7Imicwira yayo izasagamba, ubwiza bwayo bumere nk’ubw’umuzeti, n’impumuro yayo imere nk’iya Libani. 8Bazagaruka bature mu gicucu cyanjye, bongere bashibuke nk’ingano, barabye indabyo nk’umuzabibu, kandi ube ikirangirire nka divayi yo muri Libani. 9Efurayimu izavuga iti “Ndacyahuriye he n’ibigirwamana !”Ni koko ndayumva kandi nkayitaho, meze nk’umuzonobari utohagiye, ni jyewe ukesha umusaruro. 10Ni nde muhanga ngo yumve ibyo bintu, cyangwa se umunyabwenge ngo abimenye ? Inzira z’Uhoraho ziraboneye zikagenderwamo n’intungane, naho abahemu bakaziteshuka.
ZABURI (Zab 51 (50), 3-4, 8-9, 12-13, 14.17)
Inyik/ Nyagasani, akanwa kanjye kazatangaza ibisingizo byawe.
Mana yanjye, ngirira imbabazi ukurikije ineza yawe;
kubera impuhwe zawe nyinshi, umpanagureho ibyaha byanjye.
Nyuhagiraho wese ibicumuro byanjye,
maze unkize icyaha nakoze.
Naho wowe ukunda umuntu utaryarya,
maze ubushishozi ukabunyigishiriza mu mutima wanjye.
Ntera icyuhagiro nkire ubwandu bwose,
unyuhagire, maze nererane kurusha amasimbi.
Mana yanjye, ndemamo umutima usukuye,
maze umvugururemo ibitekerezo biboneye.
Ntunyirukane ngo unte kure yawe,
cyangwa ngo unkuremo umwuka wawe uzira inenge.
Ahubwo mpa kwishimira ko nakijijwe,
kandi unkomezemo umutima wuje ineza.
Nyagasani, bumbura umunwa wanjye,
maze akanwa kanjye gatangaze ibisingizo byawe.
IBANGONDIRIMBO RIBANZIRIZA IVANJILI (Yh 16, 13)
Alleluya Alleluya
Nyagasani, duhe Roho nyir’ukuri, maze atuyobore mu kuri kose.
Alleluya
IVANJILI
+ Matayo (Mt 10, 16-23)
Muri icyo gihe, Yezu yabwiye Intumwa cumi n’ebyiri ati 16“Dore mbohereje nk’intama mu birura; murabe rero inyaryenge nk’inzoka, mube n’intaryarya nk’inuma. 17Muritondere abantu kuko bazabagabiza inkiko zabo, kandi bakabakubitira mu masengero yabo. 18Bazabajyana imbere y’abatware n’abami ari jye muzira, kugira ngo mumbere abagabo mu maso yabo n’imbere y’abanyamahanga. 19Igihe rero bazabagabiza inkiko, ntimuzakurwe umutima n’ibyo muzavuga n’uburyo muzabivuga; icyo muzavuga muzakibona icyo gihe, 20kuko atari mwe muzavuga, ahubwo ni Roho sa So uzabavugiramo. 21Umuvandimwe azatanga uwo bava inda imwe ngo bamwice, umubyeyi n’umwana we bibe uko; bazahinduka abababyaye, babicishe. 22Muzangwa na bose muzira izina ryanjye, ariko uzakomera kugeza ku ndunduro, uwo ni we uzarokoka. 23Nibabahiga mu mugi uyu n’uyu, muhungire mu wundi. Ndababwira ukuri : Ntimuzarinda guhetura imigi yose ya Israheli, Umwana w’umuntu ataraza.


text:
Ikamyo yaguye ku kiraro cya Rwabusoro ifunga umuhanda
Ikamyo ya rukururana yari yikoreye isima ipima toni 35 yaguye ku kiraro cya Rwabusoro, irangirika ibuza izindi modoka gutambuka.
Iyi kamyo yo mubwoko bwa Benz ifite puraki RAD 613 H yakoze impanuka mu ma saa kumi n’ebyiri z’umugoroba ku itariki ya 15 Ugushyingo 2016.
Ikiraro cya Rwabusoro kiri ku mugezi w’akanyaru, gihuza Akarere ka Nyanza mu murenge wa Busoro n’aka Bugesera mu murenge wa Nyarugenge.
Umunyamabanga nshingwabikorwa w’umusigire w’umurenge wa Nyarugenge, Karugwiro Antoinette avuga ko iyo modoka yavaga i Rusizi ivuye kuzana isima iyijyanye kuyicuruza mu murenge wa Ruhuha.
Agira ati “Umushoferi yageze i Nyanza yigira inama zo guca uyu muhanda ariko nta menye ko wagenewe imodoka nto n’amamoto kuko wakozwe muburyo bwo gufasha abaturage, ariko imodoka nini zo ntizemerewe.
Akomeza avuga ko iyo modoka yageze hagati inanirwa gukata kubera uburemere bwayo maze bituma igwa irangirika kuburyo igice cy’imbere cyatandukanye n’ikinyuma.
Ati “Twagize amahirwe nta muntu n’umwe waguye muri iyi mpanuka cyangwa ngo ayikomerekeremo, gusa isima yaritwaye inyinshi yangiritse.”
Ikiraro cya Rwabusoro cyari cyaracitse tariki ya 15 Ukwakira 2014 nyuma yo gucibwaho n’ikamyo iremereye.
Nyuma go gucika cyarasanwe ariko bagikora ku buryo barambika ibintu bikomeye mu mazi ubundi hejuru bashyiraho ibitaka. Banasize ahantu hanyura abanyamaguru gusa.
Iyo kamyo yongeye kuhanyura yatumye cyongera kwangirika.
Ubuyobozi bw’umurenge wa Nyarugenge bwaburiye abashoferi b’imodoka ziremereye kutanyura muri uwo muhanda kuko udakomeye. Ariko iyo kamyo yahanyuze uwari uyitwaye adafite ayo makuru.
Ibitekerezo ( 10 )
Ibiraro bishaje hirya nohino mugihugu nibagerageze babivugurure
Akenshi banyura iy’ubusamo bashaka kurya mazout yari kubanyuza i Kigali.
Tugomb kujy dutwara imodok turi bazim tutasinz kdi tukitonder umuhand tugashishikariz abashinzwe ibyubwubats bakajy bakomez inyubako zimw
bavandimwe burya ntawakwifuza ibyago cg ngo abihitamo! kuko burya ibimenyetso byo mumuhanda n’ibyapa nkuko amategeko y’umuhanda abiteganya nibyo byemeza umuyobozi w’ikinyaboziga ko yemerewe kuhanyura cg atabyemerewe! ubworero ababishinzwe badufashe kko biteza igihombo kuri reta n’abashoramari n’abaturage muri rusange!.
@ Koraneza
Wowe uravuga gusa umushoramari ukibagirwa imisoro y’abaturage yasannye kiriya kiraro none cyikaba gisenyutse mu gihe nk’icyo guhumbya? Ko nshimye se ubwishingizi bushobora kwishyura ikamyo na sima Leta nayo izishyuza ikiraro cyangijwe n’ikiryabarezi wa mugani?
Nibyo koko uyu mushoferi ashobora kuba afite amakosa akomeye yo kuba yanyuze ahantu hatemewe kunyurwa n’imodoka ipakiye nk’iyo yari atwaye, bishobora no gutuma nyiri imodoka yabihomberamo bitewe n’ubwishingizi afite. Cyakora umuntu ntiyabura kwibaza niba hari ibyapa biri kuri uriya muhanda bibuza imodoka runaka kuwunyuramo. Bibaye bidahari byaba ari gahomamunwa kuko ayo makuru y’uko umuhanda umeze nta handi yava atari ku byapa byabugenewe! None se umuntu azava Mombassa akure he amakuru ya ngombwa yerekeye uko umuhanda uteye atari ku byapa? MININFRA ni wowe ubwirwa...
Nge ndabona uwomushoferi ariwe wizize.
nibyo accident yabaye ariko hakagombye kujya hashyirwa ibyapa biburira cg bibuza kuko ibi nabyo bihombya Leta, Reba ingengo y’imari yashyizwe kuri ryo teme mumyaka 2 gusa rikaba risenyutse, abaturage bagiye kujya mubwigunjye, hakwiye kujya hashyirwaho ingamba zo gusigasira ibyagezweho.
Njye ndumva nta mushoffeur wajya ufata urugendo rungana kuriya nta makuru y’aho ajya cg anyura afite kbsa! cyane ko ikoranabuhanga ryatwegerejwe!! nta no guterefona abo asanze ngo bamuhe amakuru y’inzira kweri! pore sana
Abashoramari baragowe!!! Ndebera nka kino kiryabarezi ngo ni chauffard!!!???!!! Ubu koko yajyaga he? Iyo afata inzira yose nkuko bisanzwe yari no kugera yo mbere ho amasaha abiri, atiriwe ajya guhingagura amayaga n’u bugesera bwose!Ubu se koko assurance zagowe !!!!


text:
2 UKUBOZA 2016
LETA ZUNZE UBUMWE ZA AMERIKA
Abahamya ba Yehova bagurishije inzu yo ku muhanda wa 69 Adams
Ku itariki ya 29 Ugushyingo 2016, Abahamya ba Yehova bagurishije inzu iri ku muhanda wa 69 Adams, i Brooklyn, muri leta ya New York. Iyo nzu ifite ubuso bwa metero kare 7.026, iherereye mu gace ka Dumbo kari hagati y’ikiraro cya Brooklyn n’icya Manhattan.
Mu mwaka wa 1994 ni bwo Abahamya ba Yehova bubatse iyo nzu y’amagorofa ane, kandi ahanini yari parikingi n’ahantu ho kuruhukira. Iyo nzu ifite parikingi nini ku buryo imodoka 84 zishobora kujyamo, ikagira n’ibyuma bibiri bizamura imodoka muri etaje.
Richard Devine, umuvugizi w’Abahamya ba Yehova yagize ati “iyi nzu ni nziza cyane kubera agace irimo, ariko no kuba ishobora kwagurwa. Amategeko y’imyubakire yemera ko iyi nzu ishobora kuzamurwa ku buryo yagira metero 85 z’ubujyejuru, cyangwa ikagurwa ku buryo yagira ubuso bwa metero kare 14.500
Ushinzwe amakuru:
David A. Semonian, Ibiro Bishinzwe Amakuru, 1-845-524-3000


text:
ISOMO RYA MBERE
Isomo ryo mu gitabo cya Yobu (Yobu 19, 21-27)
Yobu abwira incuti ze zakomezaga kumushinja ati 21“Mwebwe ab’incuti zanjye ndabatakambiye, nimumbabarire, dore Nyir’ububasha yaranshegeshe ! 22Ni kuki munyibasiye nk’Imana ? Ese ntimuzageza aho mumpa agahenge ? 23Icyampa ngo amagambo yanjye azandikwe, bayashyire ku rubaho rw’umuringa, 24bakoresheje ikaramu y’icyuma, maze bayasharage ku rutare ubutazasibangana ! 25Jyewe nzi ko umuvugizi wanjye ariho, amaherezo azatunguka ku isi aze andengere ; 26Namara kunkangura azampagarika iruhande rwe, maze mbonere Imana mu mubiri wanjye. 27Koko ni jyewe ubwanjye uzayirebera, nzayibonesha amaso yanjye bwite atari ay’undi ; ngiyo inyota inyuzuye umutima.”
ZABURI (Zab 27 (26), 7-8b, 8c-9b, 13-14)
Inyik/ Nizeye kuzabona ubugiraneza bw’Uhoraho,
mu gihugu cy’abazima.
Uhoraho, umva ijwi ryanjye ndagutakira,
gira ibambe unsubize !
Umutima wanjye wanyibukije ijambo ryawe,
wowe wavuze uti “Nimushakashake uruhanga rwanjye !”
None rero Uhoraho, ni rwo nshakashaka,
ntumpishe uruhanga rwawe !
Wirakara ngo uhinde umuyoboke wawe,
ni wowe muvunyi wanjye.
Nyamara jye nizeye kuzabona ubugiraneza bw’Uhoraho,
mu gihugu cy’abazima.
Ihangane, wizigire Uhoraho,
ukomeze umutima, ube intwari !
Rwose wiringire Uhoraho !
IBANGONDIRIMBO RIBANZIRIZA IVANJILI (Mk 1, 15)
Alleluya Alleluya.
Ingoma y’Imana iregereje :
nimwisubireho maze mwemere Inkuru Nziza !
Alleluya.
IVANJILI
+ Luka (Lk 10, 1-12)
Muri icyo gihe, 1mu bigishwa ba Nyagasani ahitamo abandi mirongo irindwi na babiri, maze abohereza imbere ye babiri babiri, mu migi yose n’ahandi hose yajyaga kunyura. 2Arababwira ati « Imirima yeze ni myinshi, ariko abasaruzi ni bake ; nimusabe rero Nyir’imyaka yohereze abasaruzi mu mirima ye. 3Ngaho nimugende ; dore mbohereje nk’abana b’intama mu birura. 4Ntimugire icyo mujyana, kaba agasaho k’ibiceri, waba umufuka, zaba inkweto ; kandi mwirinde guhera mu nzira muramukanya. 5Urugo rwose mwinjiyemo mubanze muvuge muti « Amahoro kuri iyi nzu ! » 6Nihaba umuntu w’amahoro, amahoro yanyu azamusakaraho ; nahabura azabagarukira. 7Mugume muri iyo nzu, munywe kandi murye icyo babahaye, kuko umukozi akwiriye igihembo cye. Ntimukave mu nzu mujya mu yindi. 8Umujyi wose muzinjiramo bakabakira, muzarye ibyo babahereje. 9Mukize n’abarwayi muhasanze kandi mubabwire muti « Ingoma y’Imana ibari hafi ! » 10Naho rero umugi wose muzinjiramo ntibabakire, muzajye mu materaniro yabo muvuge muti 11« Dore n’umukungugu w’umugi wanyu wadufashe ku birenge, turawukunguse kandi turawubasigiye ! Icyakora mubimenye neza, Ingoma y’Imana ibari hafi. » 12Ndabibabwiye : kuri wa munsi w’urubanza, Sodoma izababarirwa kurusha uwo mugi. »


text:
Nyagasani Yezu Kristu ,uri inshuti yacu
Nyagasani Yezu Kristu ,uri inshuti yacu
Uri Rudasumbwa!
Mu magambo yawe no mu bikorwa byawe ,
waduhishuriye Imana Data,
Umubyeyi w’abantu bose ,
uduhishurira uwo uri we: Umukiza wacu.
Udutumira kubana nawe.
Turashaka gukurikira intabwe zawe ahantu hose
Turagushimira kuko wigize umuntu.
Mwana Uhoraho w’Imana, wemeye kwicisha bugufi wigira umuntu.
Turagushimira kubera Urupfu rwawe n’Izuka ryawe;
Wumviye ugushaka kwa Data kugera ku ndunduro;
uba Umutegeka wa bose n’uw’ibintu byose.
Turagushimira kuko mu Ukaristiya yawe wagumanye natwe;
Muri wowe, mu gitambo cyawe duhimbaza uduhamagarira kunga ubumwe nawe.
Udutumira iwawe ngo tugukorere twamamaza Izina ryawe,
dukize abantu mu Izina ryawe,
dutumire abavandimwe bacu mu murima wawe.
Uhereza Roho Mutagatifu wawe atumurikire kandi adukomeze.
Bikira Mariya Umubyeyi wawe waturaze ku musaraba,
adushishikariza ubudatuza gukurikiza amategeko yawe.
Uri ubugingo bwacu.
Ibitekerezo byacu, urukundo rwacu n’ibikorwa byacu bishingire kuri wowe!
Uri Urutare twubakiyeho,
Kukwemera bibe ishingiro ry’imibereho yacu!
Turasabira Papa Benedigito wa XVI ,
Abepiskopi ndetse n’abategura Umunsi Mpuzamahanga w’Uruyiruko uzabera i Madride.
Turasabira imiryango yacu n’inshuti zacu cyane cyane abazakumenya kubera iryo huriro,
Turongera kugusaba ngo uduhe gushora imizi muri wowe
no kukwishingikirizaho dufashijwe n’ukwemera.
Amina
Traduction CEPJ


text:
Inkuru: Impano iruta izindi
Hariho umwami w’umunyabwenge witaga ku bantu be cyane ku buryo yashakaga kumenya uko babaho.
Yiyambikaga nabi, buri joro akajya kwicarana n’umugabo w’umukene wabaga wenyine munsi y’ikiraro. Aho basangiraga ifunguro rya nijoro babaga bakuye mu myanda yari iri aho hafi.
Igihe kimwe,wa mugabo w’umukene yari yiteze bya bihe amenyereye by’umugoroba aho yasurwaga n’umuntu atari azi. Umwami afata icyemezo cyo kwerekana uwo yari we mu by’ukuri kuri uwo mugabo, nuko agenda n’ibyegera bye byose gusura wa mugabo w’umukene mu kagoroba na none nk’amasaha asanzwe.
Uwo mwami w’umugiraneza ahageze abaza wa mukene ati “ni iki wifuza kunsaba cyose nkiguhe?”. Yari yiteguye ko amusaba ubutunzi cyangwa inzu nziza cyangwa umwanya ukomeye mu bwami bwe. Ariko umugabo aramusubiza ati “abandi bose wabahaye ubutunzi bwawe, ariko njye waranyihaye wowe ubwawe.”
Iyi niyo nkuru y’ubuzima bwacu,Yesu ni Emmanuel, bisobanuye “Imana iri kumwe natwe”
Abayoboye iyi si bashobora kuduha ubutunzi,ariko ni we wenyine watwihaye wese.Yasize intebe ye mw’ijuru, yambara umubiri kugira ngo abe umwe muri twe.Nta mpano iruta iyo ngiyo ku batuye isi bose.
Mwami urakoze kubw’impano irenze iyo ariyo yose nakwakira- “ARIYO WOWE UBWAWE!”
Yohana10:14-15
14.Ni jye mwungeri mwiza kandi menya izanjye,izanjye zikamenya15.nk’uko Data amenya nanjye nkamumenya,kandi mpfira intama zanjye.


text:
Umuhanzikazi Butera Jeanne d’Arc uzwi nka Knowless ukunzwe mu bahanzi b’igitsinagore mu Rwanda nyuma yo gushyingiranwa n’umujyanama we Producer Ishimwe Clément ndetse mu minsi ishize bakaba baranibarutse umwana w’umukobwa bise Or (zahabu), kuri ubu haribazwa ibanga Knowless akomeje gukoresha kugirango agumane ikimero cyo yari afite akiri umukobwa.
Umuhanzikazi Butera Jeanne d’Arc uzwi nka Knowless ukunzwe mu bahanzi b’igitsinagore mu Rwanda nyuma yo gushyingiranwa n’umujyanama we Producer Ishimwe Clément ndetse mu minsi ishize bakaba baranibarutse umwana w’umukobwa bise Or (zahabu), kuri ubu haribazwa ibanga Knowless akomeje gukoresha kugirango agumane ikimero cyo yari afite akiri umukobwa.
Mu gihe akenshi usanga iyo abakobwa bamaze kubyara abenshi bari bafite uruti ruto bahita babyibuha bitunguranye yaba hejuru cyangwa hasi ugasanga hahise haba hanini byihuse cyane cyane iyo akiri konsa.
Ubwo yari kuri Televiziyo y’igihugu yavuze ko nta banga akoresha ari ibisanzwe.
Yagize ati: “ n’ibisanzwe uwuzi Butera wa kera ni Butera w’ubu nta cyahindutse.”
Reba Knowless mu mafoto mbere yo kurushinga
Urebye nyuma yo kubyara usanga nta cyahindutse
Aha asigaye afite n’imibyinire idasanzwe
Reba Video y’indirimbo “Ujya unkumbura”
Bruce MUSHUMBA
Ibitekerezo
ubwiza murwagasabo buruzuye nibaduhe inganzo nyayo kuko ubwiza sibwo tureba iyaba ariko bimeze brenda faci ntaba azwi. Kanda hano umusubize
ivyo uvuz nivyo:le Francais nous dit"la taille ne fait pas l'homme" Kanda hano umusubize
Kbs agapfundikiy gatera amatsiko Kanda hano umusubize
ubwiza murwagasabo buruzuye nibaduhe inganzo nyayo kuko ubwiza sibwo tureba iyaba ariko bimeze brenda faci ntaba azwi. Kanda hano umusubize
NIBIZAKO.ABANTU TUMENYA.BIBILIYA. NDABASHIMIYE.CYANE Kanda hano umusubize
Oya ukomubitubwir sikotwe tubibona kuko haricyahindutse nonese ayomatama nubwobwiza asigaye afite buhebuje nibwoyari afite no iyo umuntashatse harigindukaho yanabyara hakagira iginduka so mwitubeshya rero gusa papa or yaritomboreye...... Kanda hano umusubize
kombona butera c ahubwo yabaye icyuki kurusha mbere mumbarize papa or ngo kuburyohe yumva ubuki burura? Kanda hano umusubize
Iyi si imibyinire yumutegarugori kbsa.umwana we azaza ari simusiga.ego baba rero.mugerageze mushake no kuzaba muri paradizo y'Imana kuko iyisi yo mwayigezemo da.. Kanda hano umusubize
Iyi si imibyinire yumutegarugori kbsa.umwana we azaza ari simusiga.ego baba rero.mugerageze mushake no kuzaba muri paradizo y'Imana kuko iyisi yo mwayigezemo da.. Kanda hano umusubize
Arasobanutse da!!! Kanda hano umusubize
knowless arasobanutse rwose kd ni umusirimu... congs sst Kanda hano umusubize
nitwa clemance. kanombe ndamushigicgiye . . Kanda hano umusubize
KNOWLESS arimo gushaka gukomeza kuba mwiza.Ni ibintu byiza.It is natural.Twese twifuza kuba beza.Gusa KNOWLESS bizageraho abyibuhe kubera female hormones.Byaba byiza abantu bashatse paradizo kuko nibwo tuzaba beza kurusha uyu munsi.Muli paradizo,abantu bazayibamo bazaba beza cyane.Ntabwo bazongera gusaza kandi bazahora ali abajene (Job 33:25).Ntibazongera kurwara cyangwa gupfa (Revelations 21:4).Ese mwaba mwishimira iyi mirongo ya Bible tubaha?Tuba tugirango namwe mumenye icyo Bible ivuga kuli buli kintu. Turabakunda,tuba dushaka ko muzabona Ubuzima bw'iteka mu isi nshya cyangwa mu ijuru. Dushaka ko namwe mwiga Bible kugirango mumenye icyo imana idusaba.Urugero,abantu benshi ntabwo bazi ko imana isaba abakristu nyakuri bose kujya mu nzira no mu ngo z'abantu bakabwiriza ubwami bw'imana.Ntabwo kandi bazi ko Ubwami bw'imana bisobanura Ubutegetsi bw'imana buzaza bugategeka isi (Daniel 2:44).Iyo umuntu amaze kwiga Bible neza,nawe abwiriza abandi.Niyo mpamvu mubona tubabwiriza. Kanda hano umusubize
Ndabona arenzeho ahubwo!!!! Imibyinire iraha tuuuuu!!!; Ubuse Clement aramushyigikiye ra Nzabandora nimwene Kanyarwanda Kanda hano umusubize
ndumva yabwira igihe anivericeri yumwanawe igihe izaberape? Kanda hano umusubize


text:
Rwamagana: Abagize DASSO basabwe kurwanya ibiyobyabwenge no kwitwara neza
Abasore n’inkumi 49 bo mu rwego rwunganira ubuyobozi bw’akarere mu gucunga umutekano “DASSO†ku rwego rw’akarere ka Rwamagana, kuri uyu wa 3/09/2014, barahiriye kuzuzuza neza inshingano zo kurinda umutekano w’abaturage n’ibyabo, basabwa kurwanya ibiyobyabwenge no kugaragaza imyitwarire iboneye.
Umuyobozi w’akarere ka Rwamagana, Uwimana Nehemie, yabasabye kurwanya ibiyobyabwenge nk’intandaro y’ibyaha birimo urugomo, naho abaturage basaba abagize uru rwego rwa DASSO kurangwa n’imyitwarire itandukanye n’iy’abigeze kwitwa “Local Defense†ngo kuko baranzwe n’ibikorwa bibi birimo guhohotera abaturage.
Mu kwakira indahiro no guha ikaze aba basore n’inkumi bagize DASSO mu karere ka Rwamagana, Umuyobozi w’aka karere, Uwimana Nehemie, yabasabye kurwanya ibiyobyabwenge no kutifatanya n’abakora ibyaha ngo babakingire ikibaba.
Bwana Uwimana yavuze ko ibiyobyabwenge biza ku isonga mu guhungabanya umutekano muri aka karere, bityo ngo abagize urwego rwa DASSO bakwiriye kugira intego yo kubirwanya kandi bakirinda ingeso yigeze kugaragara “kuri bamweâ€, bajyaga bifatanya n’abacuruza ibiyobyabwenge.
Uru rwego rwa DASSO rutangiye ku mugaragaro inshingano zo gufasha uturere gucunga umutekano hirya no hino mu mirenge, ruje rusimbura abahoze bitwa “Local Defense†bakunze kuvugwaho imikorere mibi.
Bamwe mu baturage b’akarere ka Rwamagana, basaba ko abagize DASSO barangwa n’imyitwarire iboneye mu gucunga umutekano kandi bakagaragaza itandukaniro n’irya “Local defense†kuko ngo yahohoteraga abaturage ku buryo ngo batigeze bayishimira.
Umuhuzabikorwa wa DASSO mu karere ka Rwamagana, Baguma Willy, amara impungenge abaturage, avuga ko uru rwego rutangiye rufite amahugurwa n’indangagaciro bizabashoboza gukorera neza abaturage bubaka ubufatanye kandi ngo urenze ku mategeko akabihanirwa.
Urwego rwunganira ubuyobozi bw’akarere mu gucunga umutekano DASSO rugizwe n’Umuhuzabikorwa ku rwego rw’akarere n’abamwungirije babiri, abandi bagakorera ku rwego rwa buri murenge.


text:
Page 20 of 21
IBIHANO BY’UMURIRO
Umuriro ni inzu y’ibihano Imana yateguriye abahakanyi, indyarya n’abasuzuguye amategeko yayo.
Ingano y’umuriro
Umuriro ni mugari kandi ufite ubujyakuzimu buhambaye kuburyo uzamira abantu bazawujyamo hamwe n’ubwinshi bwabo ntiwuzure, Imana iragira iti :
يوم نقول لجهنم هل امتلأت وتقول هل من مزيد سورة ق 30
Uwo munsi tuzabaza umuriro wa Djahannama tuti : "Ese wuzuye?" usubize uti: "Ese hari abandi ngo munyongere" Qor’ani 50:30
Umuriro uzahoraho ubuziraherezo
Abahakanye Imana n’ababangikanyamana bapfuye baticujije, abo bazinjizwa mu muriro kandi bawubemo ubuziraherezo.
Imana iragira iti :
وعد الله المنافقين والمنافقات والكفار نار جهنم خالدين فيها هي حسبهم... سورة التوبة 68
Indyarya z’abagabo n’ indyarya z’abagore hamwe n’abahakanyi, Imana yabateguriye umuriro wa Djahannamu bazabamo ubuziraherezo… Qor’ani 9 :68
Na none Imana iragira iti :
(إن الله لا يغفر أن يشرك به ويغفر ما دون ذلك لمن يشاء... سورة النساء 48
Mu byukuri, Imana ntibabarira icyaha cyo kuyibangikanya, ariko ibabarira ibindi bitari nkacyo k’uwo ishatse… Qor’ani 4 :48
Imiryango y’umuriro
Umuriro wa Djahannama ufite imiryango irindwi (7) nk’uko tubisanga mu imvungo y’ Imana igira iti :
لها سبعة أبواب لكل باب منهم جزء مقسوم سورة الحجر :44
Umuriro wa Djahannama ufite imiryango irindwi (7), buri muryango ufite igice kizawujyamo … Qor’ani 15:44
Uko umuriro uzazanwa ku munsi w’imperuka
Ku munsi w’ imperuka umuriro uzazanwa ukururwa n’ Abamalayika kugirango bawegereze abagiye kuwujyamo.
Imana iragira iti :
وجيء يومئذ بجهنم… سورة الفجر:23
Kuri uwo munsi w’ imperuka umuriro wa Djahannama uzazanwa…
Qor’ani 89:23
Intumwa y’ Imana Muhammadi (Imana imuhe amahoro n’imigisha) yaravuze iti:
Ku munsi w’imperuka, umuriro wa Djahannama uzazanwa ufite iminyururu ibihumbi mirongo irindwi (70000), buri munyururu umwe uzaba ufite Abamalayika ibihumbi mirongo irindwi (70000) bayikurura Yakiriwe na Muslim.
UBUNINI BW’ABANTU BO MU MURIRO
Kugira ngo abantu bo mu muriro bahabwe ibihano bihambaye, Imana izatubura imibiri yabo.
Intumwa y’Imana Muhammadi (Imana imuhe amahoro n’imigisha) yaravuze iti:
Hagati y’intugu ebyiri z’umuhakanyi mu muriro hari urugendo rw’iminsi itatu ku muntu uri ku ifarasi yihuta Yakiriwe na Bukhariy na Muslimu.
UBUSHYUHE N’ICYOKERE CYO MU MURIRO
Mu bihano byateguriwe abantu bo mu muriro wa djahanama harimo ubushyuhe n’icyocyere by’indengakamere. Ibi bishimangirwa n’imvugo y’Intumwa y’Imana (Imana imuhe amahoro n’imigisha) igira iti:
Uyu muriro wanyu mucana ni agace kamwe mu bice mirongo irindwi by’ubushyuhe bw’ umuriro wa Djahannama». Maze Abasangirangendo baravuga bati: "Ku izina ry’Imana uyu ducana wari uhagije kuba igihano", Intumwa y’Imana iravuga iti: «Umuriro w’imperuka uruta uwo mucana inshuro mirongo itandatu n’icyenda (69), kandi buri gice kimwe gifite ubushyuhe bungana n’uwo mucana Yakiriwe na Bukhariy na Muslim.
INKWI Z’UMURIRO
Inkwi z’umuriro wa djahannama zizaba ari ubantu n’amabuye.
Imana iragira iti:
يا أيها الذين آمنوا قوا أنفسكم وأهليكم نارا وقودها الناس والحجارة... سورة التحريم 6
Yemwe abemeye murokore imitima yanyu n’abanyu umuriro, inkwi zawo ni abantu n’amabuye… Qor’ani 66:6
Na none Imana iragira iti:
إنكم وما تعبدون من دون الله حصب جهنم أنتم لها واردون سورة الأنبياء 98
Mu by’ukuri mwebwe (ababangikanyamana) n’ibyo musenga bitari Imana (ibigirwamana), muzaba inkwi z’umuriro wa Djahannama, mwese muzawinjiramo Qor’ani 21:98
ABARINZI B’UMURIRO
Umuriro wa Djahannama urinzwe n’abamalayika kuva waremwa,
Imana iragira iti:
سأصليه سقر وما أدراك ما سقر لا تبقي ولا تذر لواحة للبشر عليها تسعة عشر سورة المدثر 26-30
Uwahakanye Imana nzamwinjiza mu muriro wa Saqar. Ese ni iki cyakubwira iby’uwo muriro wa Saqar ? Nta cyo usiga na kimwe, utwika umubiri ugakongoka, urinzwe n’Abamalayika cumi n’icyenda (19)… Qor’ani 74 :26-30
IMINYURURU YO MU MURIRO
Abazajya mu muriro bazaba baboheshejwe iminyururu y’umuriro, ibyo bishimangirwa n’imvugo y’Imana igira iti :
((الذين كذبوا بالكتاب وبما أرسلنا به رسلنا فسوف يعلمون. إذ الأغلال في أعناقهم والسلاسل يسحبون)) سورة غافر 70-72
Babandi bahakanye Qor’ani bakavuguruza ubutumwa twahaye Intumwa hari igihe bazamenya; igihe bazaba baziritswe iminyururu mu majosi yabo bakururwa binjizwa mu muriro Qor’ani 40 :70-72
AMAFUNGURO Y’ABANTU BO MU MURIRO
Imana yateguriye abantu bo mu muriro amafunguro mabi azatwika ibyo mu nda zabo.
Imana iragira iti :
إن شجرة الزقوم. طعام الأثيم. كالمهل يغلي في البطون. كغلي الحميم سورة الدخان 43-46
Mu by’ukuri igiti cyitwa Zaqum, ni ifunguro ry’inkozi z’ibibi, Kimeze nk’amavuta yatuye, kizajya kibira mu nda nk’amazi yatuye Qor’ani 44 :43-46
No mu byo kurya by’abantu bo mu muriro, harimo igiti kitwa Dwarii’i, icyo giti gifite amahwa kandi kirasharira cyane.
Imana iragira iti :
ليس لهم طعام إلا من ضريع. لا يسمن ولا يغني من جوع سورة الغاشية 6-7
Nta mafunguro (abo mu muriro) bazaba bafite uretse igiti cya Dwari’i, Icyo giti ntikibyibushya kandi ntikimara inzara Qor’ani 88 :6-7
IBINYOBWA BY’ABANTU BO MU MURIRO
Imana iragira iti :
...كمن هو خالد في النار وسقوا ماء حميما فقطع أمعاءهم سورة محمد 15
Bazasukirwa amazi yatuye atemagure amara yabo Qor’ani 47 :15
Na none Imana iragira iti:
لا يذوقون فيها بردا ولا شرابا. إلا حميما وغساقا سورة النبإ 24-25
Nta mbeho bazumva, nta n’ikinyobwa bazabona uretse amazi yatuye n’amashyira Qor’ani 78 :24-25
IMYAMBARO Y’ABANTU BO MU MURIRO
Abantu bo mu muriro bazambikwa imyambaro
Imana iragira iti :
وترى المجرمين يومئذ مقرنين في الأصفاد. سرابيلهم من قطران… سورة إبراهيم 49-50
Kuri uwo munsi w’imperuka abakoze ibibi amaguru n’ amaboko byabo bizaba biboheshejwe iminyururu ku majosi yabo, imyambaro yabo izaba ari icyuma gishyushye cyatuye… Qor’ani 14 :49-50
IMIBOROGO, AMARIRA N’AGAHINDA BY’ABANTU BO MU MURIRO
Kubera ingorane zikomeye abantu bo mu muriro bazaba barimo, bazarira cyane kugeza ubwo amarira azakama amaso yabo abe nk’ ibyuma.
Imana iragira iti:
وهم يصطرخون فيها ربنا أخرجنا نعمل صالحا غير الذي كنا نعمل… سورة فاطر 37
Abazajya mu muriro bazaboroga bavuga bati:"Nyagasani wacu tuvane mu muriro dukore ibyiza bitari nk’ibyo twakoraga…" Qor’ani 35:37
Na none Imana iragira iti:
وقال الذين في النار لخزنة جهنم ادعوا ربكم يخفف عنا يوما من العذاب سورة غافر:49
Abari mu muriro bazabwira abarinzi b’umuriro bati: "Mudusabire Nyagasani wanyu atworohereze umunsi umwe mu bihano…" Qor’ani 40:49
Na none Imana iragira iti:
قالوا ربنا غلبت علينا شقوتنا وكنا قوما ضالين. ربنا أخرجنا منها فإن عدنا فإنا ظالمون. قال اخسئوا فيها ولا تكلمون سورة المؤمنون 106-108
Abantu bo mu muriro bazavuga bati :
Nyagasani twatsinzwe n’ububi bwacu, kandi twari abantu bayobye. Nyagasani wacu tuvane mu muriro, nidusubira gukora ibibi tuzaba turi abanyamahugu. Imana izabasubiza iti: "Mugumemo musuzuguritse kandi ntimwongere kumvugisha munsaba" Qor’ani 23:106-108
Intumwa y’Imana Muhammadi (Imana imuhe amahoro n’imigisha) yaravuze iti:
Abantu bo mu muriro bazarira kuburyo utwaye ubwato mu marira yabo bwagenda
GUHINDURIRWA IMIBIRI MISHYA
Nyuma y’ uko imibiri y’ abantu bo mu muriro izajya ikongoka igashiraho, Imana izajya ibahindurira indi mibiri mishya kugirango barusheho kumva ububare bw’ umuriro.
Imana iragira iti:
إن الذين كفروا بآياتنا سوف نصليهم نارا كلما نضجت جلودهم بدلناهم جلودا غيرها ليذوقوا العذاب إن الله كان عزيزا حكيما سورة النساء 56
Mu by’ukuri babandi bahakanye ibimenyetso byacu tuzabinjiza mu muriro, uko imibiri yabo izajya ikongoka igashiraho, tuzajya tubahindurira urundi ruhu rushya kugira ngo basogongere ibihano, mu by’ukuri Imana ni Nyir’imbaraga, Nyir’ubugenge
Qor’ani 4:56
BIMWE MU BYAHA BIZAJYANA ABANTU MU MURIRO.
- Abahakanyi n’indyarya
- Uwishe umuntu amurenganya
- Abasambanyi
- Abarya Ribaa
- Ababaza n’ababumba amashusho y’ibihumeka
- Abarya umutungo w’imfubyi
- Ababeshyi, abasebanya n’ababunza amagambo
- Abahisha ibyahishuwe n’Imana (Ubumenyi)
IMPAKA NO KWITAKANA HAGATI Y’ABANTU BO MU MURIRO
Abantu nibamara kwinjira mu muriro bazatangira kwigaya, kugaya inshuti zabo n’ababayobeje bakaba impamvu yo kujya mu muriro, abari inshuti bazahinduka abanzi, batangire gusabirana ibihano bihambaye. Imana iragira iti:
وقال الذين كفروا ربنا أرنا الذين أضلانا من الجن والإنس نجعلهما تحت أقدامنا ليكونا من الأسفلين
سورة فصلت 29
Abahakanye bazavuga bati: "Nyagasani wacu twereke babandi batuyobeje mu majini no mu bantu, maze tubashyire munsi y’ibirenge byacu babe mu munyotwe wo hasi Qor’ani 41:29
Na none Imana iragira iti:
يوم تقلب وجوههم في النار يقولون يا ليتنا أطعنا الله وأطعنا الرسولا. وقالوا ربنا إنا أطعنا سادتنا وكبراءنا فأضلونا السبيلا. ربنا آتهم ضعفين من العذاب والعنهم لعنا كبيرا سورة الأحزاب 66-68
Umunsi uburanga bwabo buzahindagurwa mu muriro, bavuga bati: "Iyo tuza kumvira Imana tukumvira n’Intumwa" bazavuga bati: "Nyagasani, Mu by’ ukuri twumviye abayobozi n’abakuru bacu batuyobya inzira, Nyagasani bahe ibihano byikubye kabiri kandi ubavume umuvumo uhambaye"
Qor’ani 33:66-68


text:
Ku mukristo, gusenga ni kimwe no guhumeka; biramworohera cyane, ikimugora ni ukutabikora. Dusengera ibintu byinshi cyane. Ubundi ariko gusenga ni uburyo bwo gukorera Imana (Luka 2:36-38) no kuyubaha. Turasenga kuko Imana yabidutegetse (Abafilipi 4:6-7). Gusenga tubirebera kuri Kristo ubwe ndetse n’itorero ryo mu ikubitiro (Mark 1:35; Acts 1:14; 2:42; 3:1; 4:23-31; 6:4; 13:1-3). Niba Yesu yarabonaga ari ngombwa gusenga, natwe tugomba kubyubaha. Niba yaragombaga gusenga ngo ntave mu bushake bwa Se, twebweho ntitwarushaho?
Indi mpamvu yo gusenga ni uko Imana yashyizeho isengesho nk’umuyoboro idutababariramo mu bintu bitandukanye. Dusenga mbere yo gufata ibyemezo bitandukanye (Luka 6:12-13); turwana n’imbaraga z’abadayimoni (Matayo 17:14-21); dusaba abandi basaruzi benshi mu murima wa Data (Luka 10:2); dusaba imbaraga zo kutagwa mu bigeragezo (Matayo 26:41); no kubona umugisha wo gukomeza abandi mu Mwuka (Abefeso 6:18-19).
Twegera Imana dufite ibyo dusaba runaka, kandi Imana idusezeranya ko amasengesho yacu yose atari impfabusa, nubwo tutahabwa ibyo twasabye (Matayo 6:6, Abaroma 8:26-27). Yadusezeranyije ko nidusaba ibiri mu bushake bwayo izabiduha (1 Yohana 5:14-15). Akenshi ariko hari ubwo itinda gusubiza, ku bw’inyungu zacu n’ubushishozi bwayo. Iyo bigenze gutya (tutabonye ibyo twasabye), tugomba gukomeza kuyinginga (Matayo 7:7, Luka 18:1-8). Isengesho si uburyo bwo gusunika Imana ngo ikore ubushake bwacu ku isi, ahubwo ni ukuyisaba gukora ubushake bwayo ku isi. Ubushishozi n’ubwenge by’Imana bisumbye cyane ibyacu.
Iyo tutazi ubushake bw’Imana ku kintu runaka, dusengera dusaba guhishurirwa ubwo bushake. Iyo wa mugirikizazi wari ufite umukobwa watewe n’abadoyimoni ataza gusaba Kristo, ntabwo umukobwa we aba yarakize (Mariko 7:26-30). Iyo ya mpumyi y’i Yeriko itaza guhamagara Kristo, yari kuguma ari impumyi (Luka 18:35-43). Imana itubwira ko akenshi tuyiburana ibyo dukeneye kuko tutabisaba (Yakobo 4:2). Muri make, gusenga ni kimwe no kubwiriza abandi: tumenya utwumva iyo dutangiye kubuvuga. Ni muri ubwo buryo tudashobora kubona ibisubizo tutasabye (gusenga).
Kudasenga bigaragaraza kutizera no kutiringira ibyo ijambo ry’Imana rivuga. Gusenga ni ikimenyetso cyo kwizera Imana, ko tudashidikanya ko izakora ibyo yasezeranyije mu ijambo ryayo, ikaduha umugisha urenze uwo twasabye cyangwa twari dutegereje (Abefeso 3:20). Gusenga kandi ni uburyo bwo gusaba ko Imana ikora mu buzima bw’abandi. Kuko ari uburyo “twicomeka” mu mbaraga z’Imana, ni uburyo bwo kunesha Satani n’ingabo ze, tutabasha guhangara ku bwacu.
Ku bw’ibyo, tujye duhora imbere y’intebe y’Imana, kuko dufite umutambyi mukuru mu ijuru wumva kandi uzi neza ibyo ducamo (Abaheburayo 4:15-16). Dufite isezerano rye ko isengesho ry’umukiranutsi rifite imbaraga nyinshi (Yakobo 5:16-18).
Imana ikomeze yiheje icyubahiro mu buzima bwacu ubwo dukomeza kuyegera dusengana ukwizera.


text:
Umunyamabanga Nshingwabikorwa w’Umurenge wa Rubaya, Nkunzurwanda John yabwiye IGIHE ko Garubanda yashakaga kwica umugore yamubura akica ihene.
Yagize ati “Mu by’ukuri yashakaga kwica umugore, si ihene yashakaga. Kubera umugore n’abana bamumenyereye ko ari umunywi wa Kanyanga, bahise biruka. Nyuma rero yasubiye inyuma afata ifuni ahondagura ihene eshanu zose zirapfa.”
Yongeyeho ati “Ubwo rero kuko batuririye umupaka, yahise yambuka, umugore yaje guhuruza irondo nka sa kumi z’igitondo basanga yagiye muri Uganda.”
Yakomeje avuga ko n’ubusanzwe Garubanda yari umusinzi n’umunyarugomo kuko hari hashize amezi atanu gusa arangije igifungo cy’imyaka ibiri, aho yaziraga gutema agakomeretsa undi mugore.
Nkunzurwanda avuga ko umutekano mu ngo wari umeze neza uretse ikibazo cy’ibiyobyabwenge kuko umurenge wegereye umupaka, gusa ngo hari ingamba zafashwe zo gukumira abajya kuzinywera Uganda no kubigisha binyuze mu mugoroba w’ababyeyi.